
PREDGOVOR HRVATSKOM IZDANJU 


Blago vama kad vas - zbog mene - 
pogrde i prognaju i sve zlo slažu protiv 
vas! Radujte se i /{ličite: velika je plaća 
vala na nebesima ( Mt 5,11-12). 

Nakon “Sedam posljednjih riječi”, “Žene”, “Duge 
boli”, HKD sv. Jeronima objavljuje još jedno djelo 
glasovitog televizijskog propovjednika i duhovnog 
pisca biskupa Fultona Sheena. 

“Sedam blaženstava”. Naslov koji me donekle 
zbunjuje. Otvorimo li peto poglavlje Matejeva evan¬ 
đelja nabrojit ćemo ondje osam blaženstava. Na us¬ 
porednom mjestu Lukina evanđelja (Lk 6,20-26) naći 
ćemo četiri blaženstva povezana s četiri “jao”. Osim 
toga, dok kod Mateja Isus govori u neodređenom 
obliku (“Blaženi koji...”) kod Luke se obraća nepo¬ 
sredno slušateljima: “Blago vama” i “Jao vama”. Kod 
obojice evanđelista postoji jedno sadašnje stanje u 
kojem se blaženstvo zaslužuje i buduće stanje u kojem 
se ono ostvaruje. Blaženstvo je dakle buduća nagrada 
za napore i trpljenja sadašnjeg vremena, ali ono je na 
neki način već sada prisutno kao što je u Kristovu 
vazmenom otajstvu muka i smrt nerazdvojivo pove¬ 
zana sa slavom uskrsnuća. 

Naš autor tumači da je, prema riječima Tome Ak- 
vinskog, osmo blaženstvo samo potvrda i pojačanje 
prijašnjih. Osim toga, on želi povezati sedam bla¬ 
ženstava sa sedam posljednjih Kristovih riječi na križu. 
Krist sam na Golgoti, viseći na križu, ostvaruje i 

potvrđuje blaženstva koja je proklamirao na početku 
svog Govora na Gori. Kao što u starozavjetnoj povi¬ 
jesti spasenja najznačajniji događaji se zbivaju na 
gorama: Sinaj - Horeb, Karmel, Nebo, tako i u Isu¬ 
sovu javnom djelovanju gore imaju značajno mjesto: 
na Gori blaženstava počinje svoje javno djelovanje 
kao novozavjetni Učitelj i Zakonodavac, na Taboru 
se preobrazuje pred izabranim apostolima u nazoč¬ 
nosti Mojsija i Ilije, na Maslinskoj gori proživljava 
smrtnu tjeskobu, na Golgoti umire na križu, s gore 
poslije uskrsnuća uzlazi k Ocu. 

Mons. Sheen povezuje sedam blaženstava sa sedam 
Isusovih posljednjih riječi. Ostvarivanje blaženstava 
usred ravnodušnosti, nerazumijevanja pa i neprijatelj¬ 
stva svijeta, zapravo je križni put Isusovih učenika. 
Preko trnja k zvijezdama, po muci i križu k slavi uskrs¬ 
nuća. Nije učenik nad učiteljem, ni sluga nad gos¬ 
podarom. Ako su Isusa, Učitelja i Gospodina, progo¬ 
nili, kako neće progoniti one koji žele biti njegovi, 
koji nastoje, makar i nesigurno i hramljući, slijediti 
Isusov put!? 

Veliko je bogatstvo sadržaja ovog djela. Biskup 
Sheen progovara nam živo i neposredno, govori našoj 
duši: “Ako ne pristanemo na mržnju odgovarati mrž¬ 
njom, neće je nikada nestati. Tko na nasilje odgovara 
nasiljem, širi ga sve dalje. Ako hoćemo mržnju 
nadvladati, ne smijemo je podržavati i dalje širiti. A 
to je moguće samo ako se na zlo uzvrati dobrim... 
Ako imate neprijatelja, ako vas mrze, ako vas pogr- 
đuju i progone i svakojako zlo o vama govore, a vi 
biste htjeli dokrajčiti tu mržnju - onda ne preostaje 
nikakova druga mogućnost nego - ljubiti ih!” 

A ožalošćenima govori: “Svima vama koji ste ža¬ 
losni rekao je: ‘Blaženi, jer ćete se utješiti.” Vi ste 
postili s Kristom, sada ćete sjediti s Njime u slavlju. 
On ima mnogošto pripravljeno za vas, jer kad je bio 
na zemlji, zadržao je nešto i spremio za one koji plaču. 
Ali, ispunivši vam vječnost ekstatičnom beskrajnom 
ljubavi koje će značiti vrhunac svega blaženstva i 
kruna svega života, raspeće vašeg života učinit će 
ništetnim - Njegov smiješak što ga je tako brižno ču¬ 
vao za vječnosti i koji nebo čini nebom.’” 

U kratkom uvodu ovom djelu mons. Sheen piše: 
“Ako ovo razmatranje i samo jednoj duši pomogne 
da se više priblići našem gospodinu i njegovoj bla¬ 
goslovljenoj Majci, onda je sav trud neizmjerno 
naplaćen.” 

To je i želja našeg Jeronimskog društva dok “Sedam 
blaženstava” predajemo hrvatskim čitateljima. 

U Zagrebu, o Uskrsu 2003. 

dr. Stanislav Vitković 

tajnik HKD sv. Jeronima 

UVOD 


Ovo djelo želi povezati sedam blaženstava sa se¬ 
dam posljednjih Kristovih riječi. Osmo blaženstvo je 
prema riječima sv. Tome Akvinskoga samo “potvrda 
i pojačanje prijašnjih. Ako se čovjek zaista očeličio u 
siromaštvu duha, u blagosti i u svim drugim krepo¬ 
stima, neće ga ni progon natjerati da od njih odstupi. 
Stoga osmo blaženstvo, u stanovitom smislu, obu¬ 
hvaća u sebi svih ostalih sedam.” 

U strogom smislu ne postoji nikakva povezanost 
između sedam blaženstava i sedam riječi, ali u ovom 
svesku polazimo sa stanovišta da su oni ipak direk¬ 
tno povezani i to kao naviještanje i izvršenje. Oboje 
nam je dano s brda; na brdu blaženstava započeo je 
naš Gospodin svoj javni život, a na brdu Kalvariji za¬ 
vršio ga je. Tu nam je pokazao kako je izvršivao, kako 
je u djelo provodio blagost, milosrđe i siromaštvo, 
što ih je naviještao u blaženstvima. Ako ovo razma¬ 
tranje i samo jednoj duši pomogne da se više približi 
našemu Gospodinu i njegovoj blagoslovljenoj Majci, 
onda je sav trud neizmjerno naplaćen. 

PRVA RIJEČ 

"Blaženi krotki, jer će oni baštiniti zemlju.” 

“Oče, oprosti im, jer ne znaju što čine.” 

Naš je Gospodin započeo svoj javni život na brdu 
blaženstava opomenom: “Blaženi krotki, jer će bašti¬ 
niti zemlju.” A završio je svoj život na Kalvariji, gdje 
je tu opomenu na krotkost proveo u djelo: “Oče, 
oprosti im, jer ne znaju što čine.” 

Kako to posve drugačije zvuči od blaženstava ovo¬ 
ga svijeta. Svijet ne smatra blaženima krotke, nego 
osvetljive; on ne hvali one koji podmeću i drugi obraz, 
nego one koji zlo naplaćuju zlim. Svijet ne podiže na 
prijestolje ponizne, nego borbene. Sada je taj duh nasi¬ 
lja, klasne borbe i stisnute pesti dotjeran do ekstrema, 
kakvoga svijet još nije vidio. 

Naš je Gospodin propovijedao blagost, kao nakna¬ 
du za taj duh borbenosti i kao sredstvo protiv stisnute 
pesti. 

Propovijedao je to napose onim značajnim riječima 
koje se nastavljaju na blaženstva: “Čuli ste da je ka¬ 
zano: oko za oko, zub za zub. A ja vam kažem da se 
ne opirete zlu. Nego ako te tko udari po desnom ob¬ 
razu, pruži mu i drugi! Ako se tko hoće s tobom par¬ 
ničiti i košulju ti oduzeti, pusti mu i kabanicu! I ako 
te tko potjera jednu milju, idi s njime i dvije! ... Čuli 
ste da je kazano: ljubi bližnjega svoga, a mrzi ne¬ 
prijatelja. A ja vam kažem: ljubite neprijatelje svoje, 
činite dobro onima koji vas mrze i molite se za one 
koji vas progone i kleveću, da budete djeca Oca svoga 
nebeskoga, koji daje da sunce njegovo izlazi nad zlima 
i dobrima i da kiša pada pravednima i nepravednima. 


9 



Jer, ako ljubite samo one koji vas ljube, kakovu ćete 
plaću imati? Ne čine li to i carinici? I ako pozdravljate 
samo prijatelje, što osobita činite? Ne čine li to i nez- 
nabošci? Budite dakle savršeni kao što je savršen Otac 
vaš nebeski.” 

Ali On nije samo propovijedao blagost, nego i iz- 
vršivao. Kad je njegov vlastiti narod dizao kamenje 
na Njega, nije On nijednoga bacio natrag. Kad su Ga 
Njegovi sugrađani doveli do ruba pećine, da Ga stro¬ 
vale u ponor, prošao je kroz mnoštvo a da Mu se ni¬ 
šta nije dogodilo. Kad Ga je vojnik udario oboru¬ 
žanom rukom i tako Spasitelju dao već unaprijed 
oćutjeti stisnutu pest, odgovorio je blago: “Ako sam 
rekao zlo, dokaži, ako li pravo, zašto me biješ?” 

Kad su se urotili da Ga ubiju, nije upotrijebio svoju 
moć da ubije ijednog jedinog od svojih neprijatelja; 
no na križu dosegla je Njegova blagost vrhunac, kad 
je molio za one koji su proboli ruke što su hranile 
svijet, i noge koje su vodile duše na pašu: “Oče, op¬ 
rosti im, jer ne znaju što čine.” 

Što je dakle ispravno, nasilje ili blagost Kristova? 
Svijet naziva blagost slabošću, ali on ne poznaje ni 
posebni smisao ni pravo značenje kršćanske blagosti. 
Ona se ne može usporediti s kukavštinom ni s mli¬ 
tavim temperamentom, koji se teško dade uzbuditi. 
Blagost nije beskičmena pasivnost, koja se dade od 
svakoga gaziti. Ne, samo onaj je blag tko sam sebe 
posjeduje i znade se svladati, i zato je plaća blagih 
posjedovanje. 

Slabić uopće ne može biti blag, jer se ne može 
svladavati. Blagost je krepost koja naše naravne porive 
za prepirkom, nasiljem i borbom drži pod kontrolom, 

i zato je ona najbolji i najotmjeniji put za razvijanje 
vlastite osobnosti. 

Blag čovjek neće se nipošto ustručavati da prihvati 
borbu, on se vrlo dobro može i rasrditi. Ali borit će 
se samo ako se radi o principu, a ne i ako se osjeća 
napadnut u svojoj oholosti ili u svom ponosu. Iz toga 
možemo razumjeti i razliku između srdžbe nasilnika 
i srdžbe blagog čovjeka. 

Nasilnici započinju odmah, čim je napadnut njihov 
ponos. Šake se stišću i podižu čim je dotičnik shvatio 
izazov. Krv udara u glavu čim je povrijeđena sebič¬ 
nost, odmah počinje kuhati i vreti, čim se ponos osjeti 
poniženim. 

Korijen je srdžbe sebičnost. Sebičan čovjek ne mrzi 
bogate zato što bi ljubio siromašne duhom, nego samo 
zato što bi sam htio biti bogat. Nikoji takav čovjek 
nije ništa drugo nego kapitalist bez novaca. Sebičnost 
je najveći grijeh na svijetu. Zato ona mrzi one koji 
nju mrze, i nenavidna je svima koji posjeduju više od 
nje. Ljuti se na one koji više rade, prezire sve koji joj 
se ne ulaguju i izruguje se onima koji govore istinu. 
Ovim svijetom vlada egoizam, uzak vidokrug vlas¬ 
titog “ja”, i iz tog samoljublja rađa se srdžba. 

Naprotiv promatrajmo srdžbu blagog čovjeka. 
Njegovim djelima ne upravlja srdžba, nego praved¬ 
nost. On se znade svladavati i neće dopustiti da se 
njegove šake dignu u svrhu koja nije sveta, ili na ob¬ 
ranu vlastitog ponosa, vlastite taštine i oholosti, ili 
moguće zato što bi se htio domoći tuđeg vlasništva. 
On se očituje samo kad je ugrožena Božja pravda. 
Mojsije je bio blag, ali kad je vidio, da je njegov narod 
Bogu uskratio poslušnost, razbio je u srdžbi zakonske 
ploče. 

Naš je Gospodin blagost sama, pa ipak je izagnao 
kupce i trgovce iz hrama kad su oskvrnuli kuću Nje¬ 
gova Oca. Pri tome je bio tako miran da je pristupio 
golubovima i blago ih oslobodio iz krletki. On je tako 
potpuno gospodar Samoga Sebe da se srdi samo kad 
su u pitanju svete stvari, a nikada kad se napada Nje¬ 
gova osoba. Zato je bez prigovora ušao u lađu i po¬ 
vezao se preko vode u Svoj grad, kad su Gerazenci 
zatražili od Njega da više ne stupi na njihovu obalu. 

Ljudi su Ga zbog toga prezirali. Ali On nije protu¬ 
slovio nijednom riječju, nego je pristupio mrtvoj kćeri 
Jairovoj i dao se na posao milosrđa, a da nije mislio 
na pogrde i uvrede, i prizvao je djevojku natrag u ži¬ 
vot. Kad Mu je Juda pozlijedio usta poljupcem, naz¬ 
vao ga je još i “prijateljem”. A s Križa molio je opro- 
štenje za Svoje neprijatelje. Nije im uzvratio na mržnju 
kojom su bjesnjeli protiv Njegova zemaljskog tijela, 
premda ih je Svojom božanskom moći mogao sve 
pogubiti. On im je radije htio oprostiti: “ne znaju što 
čine.” 

Ako je ikada ikoji čovjek imao pravo da se buni 
protiv nepravde, onda je to sigurno bio naš Gospodin. 
Ali On oprašta. Ne pazi na uvredljive riječi koje protiv 
Njega izgovaraju Njegovi neprijatelji. Nije li propo¬ 
vijedao blagost? Ne mora li je sada izvršavati? 

Kako bi je mogao bolje izvršavati nego da moli za 
one koji Ga razapinju? Ima li veće blagosti nego ispri¬ 
čavati ih, da ne znaju što rade? Trebalo bi nam to biti 
poukom, koju ne bismo smjeli zaboraviti, da su i naši 
neprijatelji, i oni koji nas vrijeđaju, često samo u zab¬ 
ludi, upravo kao što su bili oni koji su Krista pribili 
na Križ. 

Od onoga tužnog časa postoje dva razloga zbog 
kojih možemo napustiti borbu: strah, ili želja da šte- 
dimo snage za blagost. 

Ne ljutite se kad napadnu na vaš ponos. To vam 
neće naškoditi. Ne opominje li nas naš Gospodin: 
“Blaženi koji su progonjeni zbog pravednosti, jer je 
njihovo kraljevstvo nebesko.” 

Mogli bismo se u prvi mah prestrašiti kad pomi¬ 
slimo da mi, nasljednici Gospodinovi, vjerujemo u 
silu. Nije li Krist rekao: “Kraljevstvo nebesko trpi 
nasilje, i silnici ga grabe.” Ali već tu nailazimo na 
razliku. Svijet vjeruje u silu prema bližnjemu; mi - u 
silu prema samome sebi. Oni se bore protiv svih koji 
ne osjećaju u sebi jednaku mržnju; mi - protiv sebe 
samih, protiv svojih niskih strasti, požuda, prostota, 
jednom riječju protiv svega što nas ometa da razvi¬ 
jamo najviša i najbolja svojstva svojega bića. Oni pribi- 
jaju svoje neprijatelje na križ. A mi razapinjemo samo 
ono u sebi što nam našeg bližnjeg čini neprijateljem. 
Oni mrze kršćansku ljubav; mi mrzimo svoj poriv za 
mržnjom na njih. Kad bi se oni s tolikom silom borili 
protiv svoje sebičnosti kao što se bore protiv svojih 
protivnika, svi bi bili sveci! 

Njihova je mržnja slabost, jer oni neće da uvide 
kako je kolektivna sebičnost isto tako nepravedna 
kao i individualna sebičnost. Njihova je mržnja slabost 
čovjeka koji sebe nema čvrsto u vlasti, koji umjesto 
duha upotrebljava šaku, koji se iz istoga razloga laća 
sile, iz kojega i neznalica huli na Boga; njegov je ra¬ 
zum preslab da nade drugi izražaj. 

Kakav stav moramo dakle zauzeti protiv njihove 
mržnje? Mi moramo raditi poput našega svetog Oca, 

koji nas je molio da za njih molimo. Moramo se ug¬ 
ledati u one španjolske svećenike koji su prije nego 
ih je usmrtilo puščano tane molili svoje protivnike i 
krvnike da kleknu, kako bi im podijelili blagoslov i 
oproštenje našega Gospodina na Križu. 

Kakav mora biti naš odnos prema takvim ljudima? 
Mi moramo posjedovati dovoljno snage, energije i 
srčanosti da njihove zablude javno žigošemo i da ra¬ 
dije na križu umremo nego se pokorimo i samo jed¬ 
nome od njihovih principa mržnje. 

Oni nas sigurno neće ljubiti poradi naše blagosti, 
a ni nama neće biti lako da ne planemo srdžbom ako 
nam napadnu našu oholost, naš ponos, pa moguće i 
naš posjed. Ali ne možemo izbjeći Božjem zahtjevu: 
“Blago vama kad vas pogrde i prognaju i izgovore 
protiv vas, lažući, sve zlo zbog mene. Veselite se i 
kličite jer je plaća vaša velika na nebesima”. Ako vas 
svijet mrzi, znajte da je mene mrzio prije vas. Kad bi¬ 
ste bili od ovoga svijeta, svijet bi svoje ljubio; ali bu¬ 
dući da niste od ovoga svijeta, jer sam vas ja odabrao 
od svijeta, svijet vas mrzi.” “Dolazi vrijeme kad će 
svaki koji vas ubije, misliti da služi Bogu.” 

Ako dakle imamo neprijatelje, mi ćemo im opro¬ 
stiti. Ako nepravedno trpimo, možemo se vježbati u 
kreposti ljubavi. Ako nas žalost pravedno pogodi - a 
to će vjerojatno tako i biti, jer imamo dosta grijeha, 
za koje moramo dati zadovoljštinu - onda moramo 
vježbati krepost pravednosti. 

S kakvim pravom mrzimo svoje bližnje, kad je naša 
vlastita sebičnost tako često prouzročila njihovu mr¬ 
žnju? Prva riječ s Križa i blaženstvo krotkosti traži 
od nas da s korijenom iščupamo sebičnost, da svoje 

krvnike ljubimo i da im opraštamo, jer ne znaju što 
čine. Mi moramo pomagati onima koji nas vrijeđaju 
i dobrostivi biti prema kradljivcima koji nas optužuju 
zbog krađe. Moramo oprostiti lašcima koji nas okriv¬ 
ljuju zbog laži, i milosrdni biti prema brakolomcima 
koji nam predbacuju nečistoću. 

Veselite se i radujte zbog njihove mržnje. Ona po¬ 
gađa samo naš ponos, ali ne naš karakter. Ona ubija 
našu oholost, ali nam ne ranjava dušu - ako nam svijet 
čini nepravdu, rast će u nama ono što je dobro. 

Mi dobro znamo da u svijetu nije običaj da se čov¬ 
jek moli za onoga tko ga pribija na križ. Ali težište i 
jest upravo u tome: kršćanstvo nije od ovoga svijeta. 
Ono je okrenulo shvaćanje svijeta. Zdravom čovje¬ 
čjem razumu ne odgovara ni ljubiti neprijatelje, jer 
ljubav prema neprijatelju znači mržnju prema samome 
sebi; ali to i jest smisao kršćanstva: mrziti u sebi ono 
što je zavrijedilo mržnju. I ako to sve smijem još jed¬ 
nom primijeniti na sadašnjicu, htio bih reći: “Mrzim 
mržnju takovih ljudi, jer razara kulturu, ali ljubim te 
ljude, jer i oni mogu biti djeca Božja.” 

Naš je neprijatelj često naš spasitelj, i tko nas pro¬ 
goni, spašava nas. Često krvnici postaju naši saveznici, 
a oni koji nas na križ pribijaju, naši dobročinitelji - 
jer nam otkrivaju što je u nama sebično, nisko, oholo 
i neplemenito. Zato ih ne smijemo mrziti. Bila bi sla¬ 
bost kad bismo im na mržnju mržnjom uzvraćali. 

Ako ne prestanemo na mržnju odgovarati mrž¬ 
njom, neće je nikada nestati. Tko na nasilje odgovara 
nasiljem, širi ga sve dalje. Borba povećava sumu gorči¬ 
ne, ma koja stranka na koncu trijumfirala. Mržnja je 
poput sjemena - ako je posijemo, požet ćemo je još 

više. Ako hoćemo mržnju nadvladati, moramo joj 
oduzeti žalac, ne smijemo je podržavati i njegovati i 
dalje širiti. A to je moguće samo ako se na zlo uzvrati 
dobrim. 

Drugačije se mržnja ne da protjerati sa svijeta. Uz¬ 
mimo da 5000 ljudi stoji u redu i pred njima jedan 
borbeni ateistički propagandist koji im pripovijeda 
da se vlasti mogu zbaciti samo nasiljem, revolucijom 
i stisnutom šakom. Uzmimo, dalje, da se prvi čovjek iz 
toga reda dade zanijeti tom mržnjom i udari drugoga 
po desnom obrazu. Drugi podigne stisnutu šaku i uda¬ 
ri trećega, treći četvrtoga i sve se više stisnutih šaka 
podiže - jer njihovo je evanđelje mržnja. Ima li uopće 
još mogućnosti toj mržnji i nasilju stati na kraj? Da, 
ako jedan iz toga reda, udaren po desnom obrazu, 
ne uzvrati udarac, nego pruži još i lijevi obraz. On bi 
ubio mržnju, jer je nije dalje sijao. Onda mržnja ne bi 
više imala tla na kojemu bi rasla, jer ona može samo 
na desnom obrazu uspijevati, ali nikada na lijevom. 

Nije to nikakva slabost, to je jakost koja čovjeka 
čini gospodarom samoga sebe i pobjednikom mržnje 
Ako sumnjate u to, ispitajte jednom koliko snage treba 
za to - tako mnogo da je samo božanski zaziv za opro- 
štenjem bio dovoljno jak da uguši mržnju onih koji 
razapinju. 

Ako imate neprijatelja, ako vas mrze, ako vas pogr- 
đuju i progone i svakojako zlo o vama govore, a vi 
biste željeli dokrajčiti tu mržnju, htjeli biste da se mr¬ 
žnja raspline iz njihovih stisnutih šaka i protjerati je s 
lica zemlje, onda ne preostaje nikakva druga moguć¬ 
nost nego - ljubiti ih! 

DRUGA RIJEČ 

“Blaženi milosrdni, 
jer će oni milosrđe postići.” 

"Danas ćeš biti sa mnom u raju.” 

Na početku Svojega javnog života propovijedao 
je naš Gospodin na brdu blaženstava: “Blaženi mi¬ 
losrdni, jer će oni milosrđe postići.” Na kraju Svojega 
javnog života, na brdu Kalvariji, proveo je u djelo 
riječi toga blaženstva, kad je razbojniku rekao: “Danas 
ćeš biti sa mnom u raju.” 

Kako je sasvim drugačije blaženstvo ovoga svijeta, 
koje otprilike zvuči ovako: “Blaženi koji u prvom 
redu misle na sebe.” Za svijet život znači borbu za 
opstanak, u kojoj samo egoist pobjeđuje. Samo rijetko 
nailazimo na darežljivost, velikodušnost, spremnost 
na pomaganje. Kako se često svijet poziva na “pravo”, 
a kako rijetko naglasuje “dužnost”. Kako se često iz¬ 
govara gramzljiva riječ “moje”, a kako rijetko veliko¬ 
dušno “tvoje”. Svijet ima mnoštvo sudnica, ali samo 
malo prijestolja milosrđa. 

Naš je Gospodin došao da tu pretjeranu pravdu, 
koja ne poznaje ni milosti ni blagosti, svede u pravu 
kolotečinu. On nam daje da razmišljamo kako je mi¬ 
losrđe više od sentimentalne slabosti. Riječ “milosr¬ 
đe” značila je prvobitno isto što i žaljenje, i zato je 
ona u svojoj biti sućutno razumijevanje za nesreću 
bližnjega. 

Čovjek je milosrdan kad žalost i brigu svoga bli¬ 
žnjega osjeća kao vlastitu. Ne, on ne ljubi bijedu i 
nesreću, i zato nastoji pomoći svome bližnjemu, kao 

da se radi o njemu samom. I zato tamo gdje nisu 
posrijedi bol i žalost, nego grijeh i nepravda, milosrđe 
pretvara u oproštenje koje ne samo da oprašta, nego 
vodi bijednike k pravdi, pokajanju i ljubavi. 

Milosrđe je jedan od glasova na koje je ugođena 
nauka našega Gospodina. Njegove parabole govore 
o smilovanju i sućuti. Treba se samo sjetiti onih o 
stotini ovaca, o deset zlatnika, o dvojici sinova. Jedna 
od stotinu ovaca i jedan od deset zlatnika bili su izgu¬ 
bljeni; jedan od dvojice sinova živio je razvratno. 

Bitno je da je pastir tražio izgubljenu ovcu, i kad 
ju je našao, podigao ju je na ramena i veselo odnio 
kući. Evanđelje ne spominje nijednom riječju da je 
devedesetdevetorim ovcama, koje nisu bile izgubljene, 
bilo iskazano toliko pažnje i brige. 

Kad je žena izgubila zlatnik i opet ga našla, pozvala 
je svoju susjedu, da se s njome veseli. Ali nijednom 
se riječju ne kaže da bi ona bila pozvala svoje susjede 
da se s njome vesele što posjeduje onih devet, koje 
nije bila izgubila. 

Jedan od sinova otišao je u tuđinu i rasipao je svoju 
imovinu u divljem, neobuzdanom životu. Kad se po¬ 
vratio kući, poklonio mu je otac tovljeno tele. Brat 
koji je ostao kod kuće, nije primio takovu plaću. Na 
sve te primjere nadovezao je Gospodin jednostavnu 
istinu: “Više će veselja biti na nebu zbog jednoga gre- 
šnika, koji čini pokoru, nego zbog devedeset devet 
pravednika, kojima ne treba pokore.” 

Jednoga dana pristupio je k njemu Petar, da se ras¬ 
pita kako daleko sežu granice milosrđa. Pitajući, već 
je sam povukao granicu, za koju je mislio da je vrlo 
velikodušna: “Gospodine, koliko puta, ako sagriješi 

brat moj protiv mene, da mu oprostim. Do sedam 
puta?” Gospodin je odgovorio: “Ne velim ti do sedam 
puta, nego do sedamdeset puta sedam.” Što ne znači 
četiristodevedeset puta, nego bezbroj puta. 

Gospodin je te misli o beskrajnom milosrđu razvio 
još i dalje, i rekao da je došao iscijeliti skršena srca. 
Zdravima ne treba liječnik, nego bolesnima, “ne do¬ 
đoh da zovem pravednike, nego grešnike”. 

Mnogi su se sablažnjavali kad je jeo s carinicima i 
grešnicima; ali On nas nije prestao opominjati da bu¬ 
demo milosrdni jer je i naš nebeski otac milosrdan. 
“Da budete sinovi Oca svoga nebeskoga, koji daje 
da sunce Njegovo izlazi nad zlima i dobrima i da kiša 
pada pravednima i nepravednima. Jer ako ljubite sa¬ 
mo one koji vas ljube, kakovu ćete plaću imati? ... 
Budite dakle savršeni kao što je savršen Otac vaš 
nebeski.” 

Ume On želi reći da moramo i mi, poput svojega 
nebeskoga Oca, najviše milosrđa iskazivati onima koji 
to po našem ljudskom shvaćanju najmanje zavređuju. 
Zato je bio milosrdan prema Magdaleni, prema ženi 
kod studenca, prema Petru, koji Ga je zatajio, prema 
Zakeju, dapače i prema Judi, koji Ga je himbeno oslo¬ 
vio kao svoga prijatelja. 

Njegovo se držanje nije moglo krivo razumjeti. 
On se nije zauzimao za grešnike zbog njihove zasluge, 
nego zbog njihove bijede. 

I onda, na kraju svoga života, nadopunio je blažen¬ 
stvo milosrđa Svojom drugom rečenicom s Križa. 

Na brdu Kalvariji uzdizala su se tri križa: križevi 
dvaju razbojnika i Križ Dobroga Pastira. Od te trojice, 
čije su se siluete razabirale na pozadini tamnog neba, 


19 



samo je jedan bio egoističan i mislio samo na sebe: 
razbojnik s lijeve strane. Nijednu misao nije poklonio 
Spasitelju, koji je strpljivo patio, i nijednu razbojniku 
koji je vapio za milosrđem. Sve njegove misli kružile 
su samo oko njegove vlastite osobe, kad je Mužu na 
srednjem Križu upravio ove riječi: “Ako si Krist, spasi 
sebe i nas.” 

Ali razbojnik s desne strane nije mislio na sebe, 
nego na svoga bližnjega, naime na razbojnika slijeva 
i na Gospodina. Zahvatila ga je samilost prema lije¬ 
vom razbojniku, koji se ni u zadnjem času svojega ži¬ 
vota nije obratio Bogu i molio za oproštenje: “Zar se 
ni ti ne bojiš Boga, kad i sam trpiš jednaku kaznu?” 

Njegove misli bavile su se i krotkim čovjekom koji 
je među njima visio na Križu i koji se još čas prije 
molio za svoje krvnike. On je bio nevin i dobar. “Mi 
trpimo pravedno, jer primamo što smo zaslužili svo¬ 
jim djelima,” rekao je, “ali ovaj nije nikakva zla uči¬ 
nio.” 

Bit će zanimljivo ako nabacimo pitanje zašto mi¬ 
losrdni Otkupitelj nije raskajanom razbojniku samo 
oprostio, njego mu je dapače dao i božansko obe¬ 
ćanje: “Danas ćeš biti sa mnom u raju”? Zašto nije 
Gospodin isto to rekao i lijevom razbojniku? Odgo¬ 
vor ćemo naći u blaženstvu milosrđa: “Blaženi mi¬ 
losrdni, jer će milosrđe postići.” 

Desni razbojnik postigao je milosrđe i samilost jer 
je bio milosrdan i samilostan. Zato što nije mislio na 
sebe, sjetio ga se netko drugi. I milosrđe ima u sebi 
svoj zakon, neopoziv i strog kao i prirodni zakoni. 
Kako tko sije, onako i žanje. Ako bogato i veliko¬ 
dušno sijemo, narast će nam preobilna žetva. U du- 

hovnom smislu znači to prema riječima našega Gos¬ 
podina: “Kakvim sudom sudite, bit ćete suđeni; i 
kakovom mjerom mjerite, vama će se mjeriti.” 

Drugim riječima: ako mislimo na svojeg bližnjega, 
onda Bog misli na nas. Kad proljetni usjev ne bi mislio 
ni na zemlju, ni na kišu, ni na sunce, nego samo na 
sebe, ne bi se nikad probudio, ni procvao, ni plod 
donio. Ali čim zaboravi na sebe i izađe iz sebe, da 
čini zemlji, suncu i kiši po volji, obamre svom životu 
u sjemenu, biva obnovljen i tisućustruko usavršen. 
Kad bi se ugljen u srcu zemlje zatvorio sam u sebe, 
ne bi nikada mogao sunčane zrake koje je u sebi sku¬ 
pio, poklanjati dalje kao svjetlo i toplinu. 

Upravo tako zbiva se i s nama. Milosrđe je sućut 
koja nastoji olakšati žalost i brige drugih kao da su 
njezine vlastite. Ali ako u sebi ne osjećamo takove 
sućuti, ne možemo je ni od drugih očekivati. 

Ako ništa ne bacimo u vis, ne može ni išta iz visine 
pasti. 

Gdje nema djela, nema ni reakcije, i ako nikome 
ništa ne dajemo, neće ni drugi, nama ništa dati. Samo 
ako ljubimo, smijemo primati ljubav, ako zlo ne opra¬ 
štamo, neće ni nama naše zlo biti oprošteno. Bog 
nam ne može biti milosrdan ako mi nismo milosrdni. 

Kako bi Bog mogao vatrom svoga svetoga Srca is¬ 
puniti naše srce ako je ono puno pijeska samoga sebe? 
Kako bi Bog mogao zaposjesti našu dušu, ako se naj¬ 
prije mi ne odreknemo svoje sebičnosti? 

Prema tome, ako tražimo milosrđe, moramo poput 
dobroga razbojnika misliti na druge, jer, kako izgleda, 
Bog nas najlakše nađe onda kad se u drugima izgubi¬ 
mo: “Blaženi milosrdni, jer će oni milosrđe postići.” 

Parabolom o nepravednom upravitelju Gospodin 
nam želi ovaj zakon milosrđa prikazati i s negativne 
strane: “Zato je kraljevstvo nebesko kao kralj koji 
odluči da uredi račune sa slugama svojim. I kad za¬ 
poče obračun dovedoše mu jednoga, koji je bio dužan 
10.000 talenata, a kako nije mogao platiti, zapovjedi 
gospodar njegov da prodaju njega i njegovu ženu i 
djecu, i sve što ima, i da mu se plati. Tada sluga taj 
pade ničice i moljaše: Strpljenja imaj sa mnom i sve 
ću ti platiti. A gospodar se smilova tome sluzi, pusti 
ga i dug mu oprosti. Kad iziđe onaj sluga, nađe jed¬ 
noga od svojih drugova, koji mu je bio dužan 100 
denara, i uhvativši ga stade ga daviti govoreći: plati 
što si dužan! Tada pade pred njega drug njegov i mo¬ 
ljaše ga: strpljenja imaj sa mnom i platit ću ti. Ali on 
ne htjede i baci ga u tamnicu, dok ne plati duga. Vi¬ 
djevši njegovi drugovi što se dogodi, vrlo se oža- 
lostiše, i otišavši, kazaše gospodaru svome sve što se 
dogodilo. Tada ga pozva gospodar njegov i reče mu: 
‘Zli slugo, sav sam dug oprostio tebi, jer si me molio. 
Nije li dakle trebalo da se i ti smiluješ svom drugu, 
kako sam se ja tebi smilovao?’ I razljuti se gospodar 
njegov i predade ga mučiteljima, dok ne plati svega 
duga. Tako će i Otac moj nebeski učiniti vama ako 
ne oprostite svaki bratu svome od svega srca.” 

Budite dakle milosrdni prema drugima ako želite 
da vas se Bog sjeti u Posljednji dan. Naš je Gospodin 
učinio milosrđe jezgrom svoje Crkve. I zato po mom 
mišljenju nije izabrao nevinoga, čistoga, djevi¬ 
čanskoga učenika Ivana za Glavu Crkve, nego burno¬ 
ga, jakoga Petra, koji Ga je zatajio i u noći se kad su 
Mu sudili zaklinjao da ne pozna toga čovjeka. 

Na putu prema sramotnoj patničkoj noći, prije 
Velikoga Petka, milosrdni Gospodin prošao je pored 
njega. Petar Ga je vidio: izašao je napolje i gorko 
plakao. Predaja dodaje da je Petar u svome životu još 
toliko plakao da su mu suze ostavile brazde na licu. 

Iz vlastitog iskustva poznavao je milosrđe i dobrotu 
Gospodinovu i stoga je izabran za Glavu Crkve, da 
bi Crkva uvijek ostala milosrdna i dobrostiva. 

Imamo dovoljno razloga da svijet promatramo oči¬ 
ma milosrđa. I u najgorima ima još nešto dobra, a i u 
najboljima skriva se nešto zla. Dobri su oni koji u 
bližnjem traže dobro, te ga najčešće i nalaze. Zli uo¬ 
čavaju uvijek samo pogreške u drugih, a posljedica 
toga jest da svoje vlastite ne vide. 

Na njih treba primijeniti ukor Našega Gospodina: 
“Zašto vidiš trun u oku brata svoga, a grede u oku 
svome ne vidiš? Ili, kako možeš reći bratu svome: 
‘Dopusti da izvadim trun iz oka tvojega’, a eto grede 
u oku tvome? Licemjere, izvadi najprije gredu iz svoga 
oka, pa ćeš onda vidjeti kako da izvadiš trun iz oka 
brata svoga.” 

Ako se dakle na Sudnjem Danu želimo nadati milo¬ 
srdnoj osudi, moramo započeti time da ovdje na ze¬ 
mlji drugima iskazujemo milosrđe. Kao što oblaci iz¬ 
lijevaju samo onu mokrinu koju su sa zemlje pokupili, 
tako će i nebo moći samo ono milosrđe dijeliti koje 
šaljemo u nebo. 

Ako smo uvijek zaokupljeni samo mislima na sebe, 
izgubit ćemo sposobnost da prihvaćamo dobrotu koja 
nam dolazi s drugih strana. Samo ukoliko se sami is¬ 
praznimo, može nas Bog Sobom ispuniti. Najlakše 
su uslišane molitve koje molimo za druge. Kad sami 
na sebe zaboravimo, sjeća nas se Bog. 

To će biti vjerojatno i razlog što mnoge od naših 
molitava ne bivaju uslišane. Kako može Bog uslišati 
molitve koje Mu upravljamo, ako mi ne uslišavamo 
molbe koje naši bližnji upravljaju nama. Odazivamo 
li se mi molbama siromaha, osakaćenih, hromih, greš- 
nika, misionara? S kojim pravom očekujemo da nam 
Bog ispuni naše molbe ako nismo spremni da i mi 
uslišamo molbe svojih bližnjih? 

Kako nam može Bog dijeliti svoje darove ako mi 
uskraćujemo drugima svoje? Kako može Bog naše 
škrinje ispuniti svojim blagom ako ih nismo prije toga 
za druge ispraznili? 

Jednostavan je zakon: Sij, i žet ćeš. Ne spremaj 
svoje sjeme u svoje hambare. Daj ga dalje, raspi ga 
preko polja. Radi ludo i rasipno, da se još i ptice ne¬ 
beske nahrane od tvoga obilja. Za kratko vrijeme uv¬ 
jerit ćeš se da se tvoje sjeme umnožilo peterostruko, 
deseterostruko, stostruko. Ali ako ga ostaviš u ham- 
baru, ptice će izgladnjeti, a ono se neće umnožiti. 

Daj i primit ćeš; budi milosrdan i postići ćeš milo¬ 
srđe. Ako visiš na križu bola i muka, gledaj u njemu 
uvijek križ desnoga razbojnika. 

Šalji svoje molitve u nebo za sve koji vise na lijevom 
križu, da bi spoznali vrijednost ispaštanja svojih muka. 
Gledaj da tvoja ljubav nađe Dobroga Pastira na sred¬ 
njem križu, koji tako nedužno pati za sve ljude. I kad 
tako jednom ne budeš više mislio na sebe, nego samo 
na druge, kada, dakle, budeš milosrdan, tada ćeš sa 
srednjega Križa dobiti nagradu milosrđa: “Danas ćeš 
biti sa mnom u Raju”. Tako ćeš ti postati drugim dob¬ 
rim razbojnikom i kradljivcem, jer dobar kradljivac 
je onaj koji si znade ukrasti Raj. 

TREĆA RIJEČ 

“Blaženi koji su čista srca, 
jer će oni Boga gledati.* 

“Sine, evo ti majke; ženo, evo ti sina.” 

Na brdu blaženstava propovijedao je Gospodin 
na početku svoga javnog života: “Blaženi koji su čista 
srca, jer će oni Boga gledati.” A na koncu svoga života, 
na brdu Kalvariji rekao je čistima: “Sine, evo ti majke; 
majko, evo ti sina.” 

To nisu blaženstva ovoga svijeta. Današnji svijet, 
doista bi se moglo reći, živi u razdoblju strasti, uzdiže 
spolni užitak, a mrzi povučenost, poistovjećuje čisto¬ 
ću s bešćutnošću, a nevinost s neznanjem, pretvara i 
muško i žensko u Bude, koji zatvorenih očiju i ruku 
prekriženih na prsima intenzivno gledaju u sebe i pro¬ 
matraju samo sebe. 

Nasuprot tom slavljenju spolnog nagona, i nasu¬ 
prot egoizmu, tako karakterističnu za današnji duh 
vremena, ustaje Gospodin sa svojim trećim blažen¬ 
stvom: “Blaženi koji su čista srca.” 

Ovo treće blaženstvo odnosi se prema trećoj riječi 
s Križa kao teorija prema praksi, ili kao nauka prema 
uzoru, jer je samo čistoća omogućila našem Gospo¬ 
dinu da nam pokloni svoju majku. I to je ujedno naj¬ 
veća i najuzvišenija istina koja iz tih riječi proizlazi: 
Marija je postala našom majkom jer je njezin božanski 
Sin bio sama čistoća. Ni pod jednim drugim uvjetom 
ne bi nam je bio mogao tako potpuno i od svega srca 
pokloniti. 

Da bismo mogli razumjeti kako je Marija po čistoći 
postala našom majkom, moramo se jedan časak po- 

zabaviti naravlju svojega tijela. Naše je tijelo po svojoj 
naravi sebično i onda kada pravedno i dopušteno 
udovoljava svojim potrebama. Sve njegovo veselje 
usredotočeno je samo na njega, a ne i na druge Već 
sam zakon samoodržanja, kao što i sama riječ kazuje, 
označuje neku vrst sebičnosti. No kad počinje težiti 
za nedopuštenim stvarima, onda postaje još egois¬ 
tičnije jer mora drugoga tiranizirati da bi si moglo 
udovoljiti, mora drugoga spaliti da bi upalilo vlastitu 
vatru. 

Da se mognemo ukloniti sebičnosti tijela, stvorio 
je Bog u svojoj mudrosti dvije mogućnosti: sakra- 
menat ženidbe i zavjet čistoće. Obje te mogućnosti 
ne kidaju samo krug sebičnosti, nego otvaraju veliko 
i prostrano polje služenja. Ili, da se drugačije izrazimo: 
što je veća čistoća srca, to je sebičnost manja. 

Prvu mogućnost da se uklonimo sebičnosti tijela, 
dao nam je Bog u sakramentu ženidbe. U braku biva 
sebičnost potisnuta jer tu stupaju dva individuuma u 
zajednički život u kome ni jedan od njih ne postoji 
više sam za sebe, nego za drugoga. U braku se uništava 
sebičnost i zbog toga što on traje, i po svom trajanju 
djeluje suprotno onim prolaznim zasljepljenjima koja 
se u času rađaju i nestaju. I treće, brak uništava sebič¬ 
nost, jer međusobna ljubav oslobađa supružnike oko¬ 
va njihovog “ja” u utjelovljenju njihove ljubavi i u 
njihovu drugom “ja”, u njihovu djetetu. Napokon, 
odgoj djece, bez kojega bi ona uvenula kao cvijeće 
bez vode, zahtijeva toliko žrtava da za sebičnost jedva 
još preostaje mjesta. 

No, gledajući iz aspekta tijela, sve su to negativne 
strane braka. Mnogo je važnije što brak liječi sebičnost 

na taj način da tijelo poziva na službu drugome. Novi 
se horizonti otkrivaju oku, predanje i žrtva dobivaju 
na vrijednosti. Drugi postaje važniji od vlastitog “ja”, 
koje ne ostaje više u svojim uskim granicama, nego 
zahvaća preko njih, proširuje se, a katkada se i pot¬ 
puno zaboravi. 

Istinitost te teze pokazuje se već u tome što se op¬ 
ćenito u velikim obiteljima nalazi manje sebičnosti 
nego u malima. Muž i žena mogu doduše živjeti jedno 
za drugo, ali otac i majka moraju umirati da bi mogli 
živjeti za svoju djecu. Moraju napustiti sve neuredne 
sebične veze, koje se protive cjelovitosti zajedničkog 
života. Gdje je blago njihovo, tamo je i njihova ljubav. 
Oni polažu svoje tijelo na žrtveni oltar da bi drugi ži¬ 
vjeli, a to je početak ljubavi. 

Ali Bog je ukazao na još jedan put po kojemu se 
može izaći iz sebičnosti tijela. Taj je put još savršeniji 
od sakramenta ženidbe. To je zavjet čistoće. Muškarac 
ili žena koji polažu zavjet, ne žele time izbjeći žrtve 
što ih zahtijeva brak, ne, oni se žele osloboditi sviju 
veza kojima ih tijelo sputava, da bi se oslobodili za 
višu službu. 

Sveti Pavao kaže: “Tko ima ženu, brine se za stvari 
ovoga svijeta, kako bi se svidio svojoj ženi; i tako je 
u sebi podijeljen. Ali tko je bez žene, brine se za stvari 
koje pripadaju Gospodinu i kako će se svidjeti Gos¬ 
podinu.” 

Zavjet je viši oblik žrtve nego brak, jer dovodi do 
većeg oslobođenja od zahtjeva i želja tijela. Što je veća 
čistoća, to je manja sebičnost. Tko se riješio sebičnosti 
slobodan je da u okovima ljubavi služi u Kristu Isusu 
Gospodinu našemu ne samo jednom mužu ili ženi i 

nekolikoj djeci, nego svim ljudima, obaju spolova, i 
svoj djeci. 

Brak oslobađa tijelo njegove individualne sebič¬ 
nosti i privodi ga k službi obitelji; zavjet čistoće oslo¬ 
bađa tijelo ne samo za usko ograničenu obitelj, u kojoj 
još uvijek može tražiti sebe, nego za službu obitelji 
koja se sastoji od cijelog čovječanstva. Zato Crkva 
moli sve one koji se žele posvetiti otkupljenju svijeta, 
da polože zavjet i da se odreknu svake sebičnosti, da 
ne pripadaju ni jednoj obitelji, a ipak da pripadaju 
svim ljudima. 

Zato se u velikoj obitelji Božjega kraljevstva sve¬ 
ćenik zove “otac”, jer ima djecu, ne po tijelu, nego 
po duhu. Zato se predstojnica u samostanu časnih 
sestara zove “majka”; ona ima djecu u Kristu. Zato 
se pripadnici redova zovu “braća”, a žene koje se 
vežu zavjetom - “sestre”. 

Svi oni čine jednu obitelj, u kojoj su se oblikovale 
nove veze, ne po tjelesnom porodu, nego po rođenju 
u Kristu. Svi oni nesebično traže Božju slavu i spasenje 
grešnika, vođeni Vođom koga najsrdačnije ljube, 
svojim svetim Ocem, nasljednikom Petrovim, zamje¬ 
nikom Isusa Krista. 

Ako nam dakle brak i zavjet ukazuju na dva izlaza 
iz sebičnosti tijela, ako nas veća čistoća osposobljava 
za veću službu bližnjemu, što ćemo onda očekivati 
od savršene čistoće? 

Ako čovjek postaje sve nesebičniji što je čistiji, što 
će nam onda pokazati savršena bezgrešnost i savršena 
čistoća? Ako se veća čistoća može izjednačiti s većom 
nesebičnosti, onda ćemo u nevinosti naći savršenu 
žrtvu. 

Za sebe ništa ne tražiti, ne misliti ni na svoju udo¬ 
bnost, ni na svoj život, to je žrtva na križu. “Nitko 
nema veće ljubavi nego tko život svoj daje za svoje 
prijatelje.” To je čistoća koja se uzdigla nad sve veze 
obitelji i krvi i koja govori poput našega Gospodina: 
“Jer tko čini volju Božju, taj je brat moj, sestra i mati 
moja.” 

Čistoća našega Gospodina na Križu, to je čovjek 
koji se tako oslobodio svojega “ja”, tako je daleko 
od svake sebičnosti, tako malo misli na nagone svoga 
tijela, da u svojoj majci ne vidi svijeta i njegovih veza. 
Savršena čistoća jest savršena nesebičnost. Zato nam 
Krist poklanja svoju majku, govoreći nam, zastu- 
panima po Ivanu: “Evo ti majke.” 

On nije htio biti sebičan. Nije htio najljubezniju i 
najljepšu od svih majki zadržati samo za sebe, nego 
ju je htio s nama dijeliti. Zato nam poklanja Majku 
Božju na podnožju Križa za majku sviju ljudi. To ne 
bi mogao učiniti ni jedan čovjek, jer su krvne veze 
pretijesne da bismo mogli svoju majku dijeliti s dru¬ 
gima. Ali savršena čistoća to može. 

Zato blaženstvo čistoće i treća riječ pripadaju zaje¬ 
dno. Tu je, u Kristovoj čistoći, odricanje postiglo svoje 
savršenstvo, kad je Krist svoj život predao za naše 
spasenje i kad nam je poklonio svoju majku da ne 
bismo ostali sirote. 

Čistoća nije ništa negativno, štoviše, ona sliči pu¬ 
poljku, koji se nije rascvjetao. Ona nije hladna, i ne 
može se izjednačiti s otuđivanjem od života. Kao što 
ni pravednost konačno nije samo odsutnost nepo- 
štenja, kao što milosrđe nije samo pomanjkanje ok¬ 
rutnosti, i kao što vjera nije samo manjak sumnji, ta- 

ko je i čistoća više nego odsutnost strastvenosti. Ona 
je nesebičnost rođena iz ljubavi, i to iz najviše ljubavi. 

Nitko tko je položio zavjete, ne ljubi više prolaz¬ 
nom, nego vječnom, Božjom ljubavi. I u čistoći postoji 
neka vrsta strastvenosti - Thompson je naziva “bes- 
trasnim zanosom i uzbuđenim mirom”. 

Sigurno nije nemoguće biti djevičanski, pa i oni 
koji tu krepost ne posjeduju, mogu je postići. Sv. Au- 
gustin naziva Mariju Magdalenu “naddjevicom”. To 
gotovo nevjerojatno zvuči. On stavlja nju, bludnicu, 
u djevičanstvu odmah iza blažene Djevice. Ona je, 
mogli bismo reći, postigla opet svoju čistoću, kad je, 
u predodređenju sjedinjenja s euharistijskim Spasi¬ 
teljem, oprala one noći svojim suzama noge Gos¬ 
podinu. 

To je bio njezin prvi susret s čistoćom, i ona je 
svoj daljnji život tako strogo podložila zakonima toga 
dodira da je kratko nakon toga, na Veliki Petak, su¬ 
srećemo u podnožju Križa. A pored nje ne stoji nitko 
drugi nego sama Majka Božja. 

Kako li zanosnog para! Žena čije je ime još domala 
značilo gotovo isto što i sam grijeh, i preblažena Dje¬ 
vica! Zašto ne bi Marija i nas ljubila, kad je ljubila 
Magdalenu; kad je za Magdalenu bilo nade, onda se 
smijemo i mi nadati i imati povjerenja. Kao što je 
ona opet zadobila svoju čistoću, možemo i mi opet 
postati čisti. Ali sve to uspjet će nam samo po Mariji. 
Mi je zovemo čistom majkom, jer ona i nas čini čis¬ 
tima. 

Mariji se može svatko obratiti, ne samo obraćeni 
grešnici kao Magdalena, nego i svete djevice i dobri 
muškarci, jer ona je Djevica i Majka. Ipak nam se či- 

ni kao da djevičanstvu samom nešto nedostaje. U 
njemu narav nije potpuna, jedna sposobnost ostaje 
neiskorištena. I majčinstvo samo čini nam se kao da 
je nešto izgubilo, jedna je sposobnost napuštena. Ali 
kod Marije nema ni “manjka ni gubitka” (Sheila Kay 
Smith). Tu je djevičanstvo združeno s majčinstvom, 
tu je “proljeće vječnoga svibnja”. 

Čistoća, dakle, nije sebičnost. Ona je samozataja, 
briga za druge, žrtva. Ona se može vinuti u takove 
visine da Majka Kristova postane našom Majkom. 
Odbacimo dakle krivu zasadu svijeta, koja bi nas htjela 
uvjeriti da je ljubav slijepa. Ona ne može biti slijepa, 
jer naš Gospodin kaže da ona nije takva. “Blaženi 
čista srca, jer oni će Boga gledati” - oni će Boga 
gledati! Marija neka nam otvori oči! 


31 



ČETVRTA RIJEČ 

“Blaženi siromašni u duhu, 
jer je njihovo Kraljevstvo Nebesko 

“Bože moj, Bože moj, zašto si me ostavio?!" 

Na početku svoga javnog života propovijedao je 
Gospodin na brdu blaženstava: “Blaženi siromašni u 
duhu, jer je njihovo kraljevstvo nebesko!” Na koncu 
svoga života oživotvoruje to siromaštvo duha svojom 
četvrtom riječi s Križa: “Bože moj, Bože moj, zašto 
si me ostavio?” 

Svjetski duh ne razumije ni ovog blaženstva, ni 
ove riječi s Križa. Jedna od najkarakterističnijih oz¬ 
naka modernog društva jest pohlepa za posje¬ 
dovanjem, težnja u prvom redu tomu da se privrijedi, 
posjeduje i ima. Njezina aristokracija nije plemstvo 
po krvi, ni po plemenitosti duše, nego po novcu. 
Mjerilo vrijednosti nije tu poštenje, nego posje¬ 
dovanje. 

Gospodin je došao na svijet da uništi pohlepu za 
privređivanjem. Kad siromašni duhom budu slavljeni 
kao blaženi, neće više morati biti na službu privredi. 
Želim odmah ovdje naglasiti da se pod siromašnima 
duhom ne moraju razumijevati samo siromasi, ili ljudi 
u teškim životnim uvjetima. Biti siromašan duhom 
znači unutarnje oslobođenje i zato se medu njih mogu 
ubrojiti i oni koji su bogati zemaljskim dobrima, jer i 
oni se mogu unutarnje osloboditi, kao što i siromasi 
mogu biti škrti i pohlepni. 

Ovo blaženstvo znači dakle: blaženi su svi koji se 
ne daju zarobiti od svoga imetka, blaženi su svi koji 

su, bili sada siromašni ili bogati, u dubini svoje duše 
po svome naziranju siromašni. 

Gospodin nije samo propovijedao siromaštvo u 
duhu. On ga je i proživljavao, i time svladao oholost 
u tri njezina pojavna oblika: oholost glede onog što 
imamo, tj. privrednu oholost; glede onog što jesmo, 
tj. socijalnu oholost; i glede onog što znamo, tj. inte¬ 
lektualnu oholost. 

Budući da se zemaljski posjed podiže na pijedestal, 
da se lov na bogatstvo smatra najotmjenijim zani¬ 
manjem čovjekovim, da se ljudi hvale samo svojim 
imetkom i posjedom, Krist je bio siromašan i dobar. 
Njegova Majka potječe iz najsiromašnijeg sloja ljudi, 
ona je u hramu mogla žrtvovati samo golubice, a 
njegov poočim bio je seoski obrtnik. On, kome pri¬ 
pada cijela zemlja sa svom svojom puninom, rodio 
se u zapuštenoj pastirskoj štalici. 

U svome poslanju posebno je naglasio siromaštvo, 
kad je u Nazaretu rekao: “Duh Gospodnji je nada 
mnom; On me je pomazao, da naviještam evanđelje 
siromašnima.” On je bio i u svom javnom životu siro¬ 
mašan: “Lisice imaju jame i duplja i ptice nebeske 
gnijezda, a Sin čovječji nema gdje nasloniti glavu.” 

Vlast Ga je također smatrala siromahom, jer kad 
je trebao platiti porez, nije imao novaca. I u smrti os¬ 
tao je siromašan, svukli su mu haljine - posljednje 
što mu je preostalo od zemaljskih dobara; razapeše 
Ga na križu postavljenom na državni trošak i položiše 
Ga u grob nekog stranca. 

Tako je dao zadovoljštinu za one koji su oholi s 
onog što imaju, jer nije imao ništa i postao je Siromah 
cijeloga svijeta. On, bogati, ponizio se radi nas do 

siromaha, da bismo mi postali bogati. Zato je On 
jedini u povijesti koga i bogati i siromašni mogu uzi¬ 
mati kao svojeg: “On pripada nama, On je jedan od 
nas.” 

No zadovoljštinu nije trebalo dati samo za oholost 
s bogatstva, nego i za snobizam, za oholost zbog 
socijalnog položaja. Sav je svijet pun ljudi koji se na 
temelju okolnosti u kojima žive, drže boljima od svo¬ 
jih bližnjih i time se hvastaju. 

I za njih je izvršio pokoru, kad je slavu svoga bo¬ 
žanstva sakrio u tijelu čovjeka i kad je na sebe preuzeo 
najgorču zapuštenost i žigosanje. Već na početku 
Njegova života stoji riječ: “K svojima dođe i njegovi 
Ga ne primiše.” Gradovi su se odvratili od Njega: 
Bedehem Ga je odbio ukonačiri, Nazaret Ga je istjerao 
izvan svojih zidina, Jeruzalem Ga je kamenovao. 

Doista je mogao o sebi reći: “Nije prorok bez časti 
osim u svom zavičaju i u svojoj kući.” Ljudi su Ga 
napustili. Njegovi učenici, kad su čuli da će se dati 
na dar u obliku kruha, govorahu: “Ovo je tvrd govor, 
tko će to razumjeti?” ... i oni Ga više nisu slijedili. 

Zakonodavci su Ga napustili i predbacivali Mu: 
“Gle, čovjeka izjelice i pijanice, prijatelja carinicima 
i grešnicima!” Ostavljali su Ga dapače i siromasi, te 
se blago potužio: “Nećete da dođete k meni, da ži¬ 
vite.” 

Jedan od Njegovih apostola izdao Ga je za 30 sre¬ 
brnjaka, jedan jer se stidio pred služavkom, i trojica 
kad su spavali. Pa i oni kojima je pomagao, odvratili 
su se od Njega: “Nisam li ih deset izliječio? Gdje je 
drugih devet? Nitko osim ovoga tuđinca nije se vratio 
i slavio Boga?” 

A onda, na kraju života, mogao je rimski vlasto- 
držac reći: “Tvoj vlastiti narod predao Te je meni.” 
Tako je On, Kralj kraljeva, bio siromašan po svom 
socijalnom položaju, jedan od izbačenih, da bismo 
mi po toj zapuštenosti • dah nam zastaje kod te po¬ 
misli - postali djecom Božjom! 

I napokon, izvršio je pokoru i za ohole duhom, za 
sve koji misle da mnogo znadu, koji su bez vjere i 
oslanjaju se samo na ljudsku mudrost. Za njih postao 
je siromašan duhom. 

U javnom životu veselilo Ga je što se uzvišene istine 
nebeskog kraljevstva poklanjaju samo poniznima: 
“Slavim Te, Oče, Gospodaru neba i zemlje, što si ovo 
sakrio od mudrih i razumnih, a objavio malenima.” 

U noći smrtne muke, u vrtu, kad je sa svim svojim 
strahotama započelo otkupljenje od oholosti, nazvao 
je svoju dušu “žalosnom do smrti”. A na Križu pro¬ 
živio je blaženstvo siromašnih duhom, kad je priznao 
zadnje i najveće svoje siromaštvo, duhovno siroma¬ 
štvo: “Bože moj, Bože moj, zašto si me ostavio?” 

Čak i podnevno sunce sakrilo je svoje svjetlo, u 
znak duhovne napuštenosti Njegove duše. Sigurno 
Ga Otac nije ostavio, ali Krist nije htio gorčine Svoga 
kaleža umanjiti ni jednom jedinom kapi utjehe svoga 
Božanstva. 

Iz Njega se izvinuo uzdah napuštenosti, a ne 
zdvojnosti. Zdvojna duša ne zove Boga. Kao što umi¬ 
rući, potpuno iscrpljeni, ne ćuti muke gladi, nego se 
zadnjom snagom bori za svoj život, ne osjećajući bol¬ 
nu napuštenosti kao najsvetiji, kao Krist na Križu. 

To je bilo najteže ispaštanje. Biti siromašan imet¬ 
kom, biti žigosan od društva i ostavljen od prijatelja, 

nije bilo tako teško kao u času smrtne borbe odreći 
se Božje utjehe, radi zadovoljštine za one koji vjeruju 
samo u svoju mudrost, za intelektualce i za umišljene, 
koji neće da sagnu svoje glave pred Božjom mudrosti, 
za ateiste, koji provode život bez Boga, i za sve koji 
Njegovo Ime brišu sa zemlje živih. 

Riječ s Križa otkriva nam kako teške, smrtne du¬ 
hovne muke trpe duhovi i srca koji su bez Boga. 

On je iskusio što znači biti bez Boga. On je proživio 
samotnost i bijedu bezbožnika, jer je trpio i iskusio 
njihovu zapuštenost, da bismo mi dobili sigurnu utje¬ 
hu, da nikada ne bismo morali biti bez Njega. U osje¬ 
ćanju da je odijeljen od Boga, otkupio je sve koji bez 
Boga žive. 

Pogledajte siromašnog čovjeka! Siromašan po odi¬ 
jelu, bez ičega, siromašan po položaju i od svojih pri¬ 
jatelja napušten, siromašan duhom, od Boga rastav¬ 
ljen. Zato vrijedi od onda sve do danas: Blaženi siro¬ 
mašni duhom, blaženi koji su u duhu siromašni do¬ 
brima jer ništa ne žele budući da sve posjeduju, dapače 
i stanove u kući svoga Oca. 

Prije nekoliko godina otvorio je neki kardinal kla¬ 
uzuru nekog karmelskog samostana i učinio ga pri¬ 
stupačnim vanjskom svijetu. Jedna karmelićanka po¬ 
vela je jednog svećenika na krov samostana, s kojega 
se preko doline vidio suprotni brežuljak i na njemu 
velika lijepa kuća kao simbol svega što svijet može 
pružiti. 

Svećenik se sjetio siromaštva redovničina i rekao: 
“Zamislite, sestro, da ste u onoj kući živjeli prije nego 
što ste ušli u Karmel. Zamislite da ste imali sva bogat¬ 
stva, svu raskoš i svjetovne zabave što ih može pružiti 

takav dom. Biste li ga bili ostavili da postanete kar- 
melićankom?” A ona je odgovorila: “To je bila moja 
kuća, prečasni.” 

Blaženi su i socijalno siromašni duhom. Blaženi 
koji poznaju samo jedno plemstvo - plemstvo Krsnog 
studenca i čast Kralja nad kraljevima. 

Na sudnjem danu strašno će se promijeniti položaji 
u društvu, jer Bog ne poštuje položaj. Naše mjesto u 
kraljevstvu Božjem ne ovisi o tome koliko smo omilje¬ 
ni na zemlji, nego o tome što smo spasili iz brodoloma 
ovoga svijeta - o čistoj savjesti i o ljubavi prema Bogu. 

Za to dvoje svijet se malo brine. Stoga nas je Gos¬ 
podin upozorio da će nam neograničena ljubav prema 
Njemu navući mržnju svijeta: “Doći će čas kad će 
svatko tko vas ubije, misliti da Bogu služi. To će vam 
činiti jer ne poznaju ni Oca, ni mene. Ali to sam vam 
rekao da se sjetite mojih riječi kad nadođe čas.” 

Kako Njegova nauka znači potpun obrat u vred¬ 
novanju položaja i časti, pokazuju i ove jasne riječi: 
“Blago vama kad vas pogrde i prognaju i sve zlo slažu 
protiv vas zbog mene. Veselite se i kličite, jer je velika 
plaća vaša na nebesima.” 

Blaženi, napokon, koji su siromašni glede znanja. 
Blaženi ponizni, blaženi koji se daju poučiti, koji 
poput pastira znadu da ništa ne znaju, ali koji sliče 
mudracima, koji znadu da ne znaju sve. Vjera u Boga, 
vjera u molitvu, nada u Krista, štovanje Majke Božje, 
vjera u Euharistiju i u Papinu nepogrešivost - sve se 
to može pametnima činiti ludim - ali ludost Božja 
mudrija je od ljudi. 

Kad bi za naše vječno blaženstvo bilo potrebno da 
ili s ulice spasimo stotinu pokvarenih muževa i žena, 

kao što su bili Magdalena i Zakej, ili obratimo jednog 
sveučilišnog profesora, koji misli da je njegov maleni 
duh riješio sve zagonetke svemira, bolje bismo učinili 
otišavši na ulicu da dovedemo onih stotinu k Bogu. 

Sam Bog potvrdio je taj izbor, jer Krist je rekao 
onima koji su se držali mudrima: “Zaista vam kažem: 
carinici i bludnice pretekoše vas u kraljevstvo Božje.” 

Zašto smo, dakle, oholi? Zašto upotrebljavamo 
svu energiju na to da postanemo bogati? I što koristi 
čovjeku ako zadobije čitav svijet, a izgubi svoju dušu? 
Zašto tražimo ugled i prvo mjesto za stolom - a Bog 
nas opominje: “Ako si pozvan, pođi i sjedni na zadnje 
mjesto; kad domaćin dođe, reći će ti: Prijatelju, po- 
makni se gore ... Jer tko se uzvisuje, bit će ponižen, 
a tko se ponizuje, uzvišen.” 

Zašto smo oholi? Tko bi nas na cijelome svijetu 
osim našega Gospodina ljubio kad bismo bili siro¬ 
mašni, zapušteni, bez prijatelja i neznalice? Francis 
Thompson kaže o tome vrlo lijepo: 

"Tako bijedno i nestalno biće? 

Zašto bi te it\o ljubio? 

Ja jedini veličina sam ništavila tog ," 

Tako reče, 

"A kako bi je ti zaslužio, 

Ti od svih ljudi manji, najniži? 

Ti ne znaš 

Da ljubavi vrijedan nisi 

Crviću zemaljski, tko bi te ljubio? 

Samo Ja, i nitko nego Ja. 

Što tebi uzeh, nisam uzeo 

Da ti naškodim, 

Već da tražiš to u mom zagrljaju. 
A djetinja ti ćud što držala je 
Izgubljenim, Ja ti sačuvah. 

Ustaj, primi me za ruku, dođi." 

PETA RIJEČ 

“Blaženi koji gladuju i žeđaju za pravdom, 
jer će se nasititi 
“Žedan sam” 

Na početku svoga javnog života propovijedao je 
Gospodin na brdu blaženstava o potrebi živog nas¬ 
tojanja: “Blaženi koji gladuju i žeđaju za pravdom, 
jer će se nasititi.” Na kraju svoga javnog života dao 
je sam o tome primjer na brdu Kalvariji, kad je iz 
Njegovih usta izašao apostolski zov: “Žedan sam.” 

Svijet ne razumije ni blaženstvo ni riječ, jer je po 
svojoj naravi ravnodušan. On rado govori o religiji, 
ali osjeća neku odvratnost da je izvršava. Revnost i 
srdačnu ljubav prema Bogu ironički naziva “misti¬ 
kom” i time je za njega stvar riješena. A religiju smatra 
nečim što pripada našem biću otprilike onako kao 
poezija. 

Nije neobično da koji katolik kaže: “Znam da u 
petak ne bih smio jesti mesa iz strahopočitanja prema 
danu na koji je Gospodin žrtvovao svoj život za mene. 
Ali nisam htio svome domaćinu praviti neprilika.” 
Ili, “koncem tjedna bio sam kod nekih prijatelja, koji 
ne vjeruju, pa nisam u nedjelju išao k misi, da se ne 
bi sablaznili o mene”. Ili: “Kad su se rugali štovanju 
Majke Božje i svetaca radije sam šutio, da ne potak- 
nem prepirku o religiji.” 

To je svjetska ravnodušnost - strah da se s Bogom, 
koji nas je stvorio, posve i potpuno ne poistovjetimo. 
Ako svijet gladuje i žeđa, onda je to uvijek za stvoro¬ 
vima koji su manje važni negoli pravda. 

Protiv zasićivanja životinje u nama, koja pušta duh 
da gladuje, ustao je Krist: “Jao vama koji ste siti, jer 
ćete gladovati.” “Ta Otac vaš nebeski zna da vam sve 
to treba. Tražite najprije kraljevstvo Božje i praved¬ 
nost, a sve će vam se ostalo nadodati.” 

On upozorava neka se čuvamo ravnodušnosti, koja 
stvara kompromise bojeći se borbe za Božju pravdu. 
“Tko god dakle prizna mene pred ljudima, priznat 
ću i Ja njega pred Ocem svojim, koji je na nebesima. 
A tko god zataji mene pred ljudima, zatajit ću i Ja 
njega pred Ocem svojim, koji je na nebesima.” O 
pravdi pak koja se ograničuje samo na zemaljsko 
pravo, a isključuje dužnosti čovjeka prema njegovu 
Stvoritelju, rekao je: “Jer kažem vam, ako nije praved¬ 
nost vaša mnogo veća negoli u književnika i farizeja, 
nećete ući u kraljevstvo nebesko.” 

No revnost za Božju pravdu nije istakao samo u 
negativnim opomenama. Njegovo obrezanje ukazuje 
na nestrpljivost da se zaputi putem pravde, koji Ga 
je doveo u Vrt i na Križ. Iz nestrpljivosti poučavao je 
s 12 godina u hramu, želeći ljudima donijeti vijest o 
ljepotama puteva Svoga Oca. 

U početku Njegova javnog života vidimo kako tr¬ 
govce izgoni iz hrama i tako ispunjava proročanstvo 
o apostolatu: “Izjeda me revnost za dom tvoj.” Poslije 
je upotrijebio poziv na jedan ručak da spasi dušu Mag- 
daleninu, a jednog vrućeg dana poslužio se običnom 
željom za svježom vodom da Samaritanki otkrije zna¬ 
nje o izvorima vječnog života. 

On je došao, kao što sam kaže, ne da uništava du¬ 
še, nego da ih spašava, a kad je ugledao mnoštvo lju¬ 
di, preplavilo Ga je milosrđe, jer su bili tužni i sličili 

ovcama bez pastira. Tada se obratio svojim učenicima: 
“Žetva je velika, ali je radnika malo. Molite se dakle 
gospodaru žetve da pošalje radnike u svoju žetvu.” 
Njegova životna misija izvirala je iz revnosti, iz gladi 
i žeđe za pravdom Božjom, kao što to moguće najbolje 
pokazuje Njegova prispodoba o vatri: “Došao sam 
da bacim vatru na zemlju, pa što bih drugo želio nego 
da se razgori? Krstom mi se krstiti i kakve li muke 
dok se to ne izvrši.” “Imam i druge ovce, koje nisu iz 
ovog ovčinjaka. I njih moram dovesti, i one će čuti 
Moj glas i bit će jedno stado i jedan pastir.” 

A sada, kad Mu je nadošao blizu kraj života, još 
više čezne za pravdom. On, koji se sam naziva Izvo¬ 
rom života i koji je ujedno bio Pećina iz koje je, kad 
ju je Mojsije dotakao štapom, voda potekla, sada iz 
dubine Svoga srca izvikuje poziv Pastira, povik čežnje 
za svim dušama na svijetu: “Žedan sam.” 

On nije poglavito želio zemaljske vode, jer su i ze¬ 
mlja i more Njegovi, a kad su Mu prikučili ocat i žuč 
da si ublaži muku, otklonio je. Nije Ga, dakle, mučila 
toliko fizička koliko duhovna žeđa - za blaženstvom 
pravde, neutaživa žeđ za ljudskim dušama. 

Svijet s odvratnošću odbija revnost za Božju prav¬ 
du, a u Njemu ju je mrzio prvi put. Ona je Krista do¬ 
vela na Križ. Svijet voli ravnodušne, osrednje, pro¬ 
sječne, a mrzi sve one koji su predobri ili prezli. 

Zato na Kalvariji nalazimo Gospodina razapeta 
zajedno s kradljivcima. Nevinost i grijeh sudarili su 
se sa zakonom. Neki dolaze na križ jer su za prosjek, 
ili za sistem, predobri, a drugi jer su prezli. 

Svijet mrzi revne, kao što je bio Krist, jer se po 
njima još više ističe njihova osrednjost. Ali mrzi i zle, 

kao što su razbojnici, jer smetaju njihovu zadovolj¬ 
stvu. 

Kvantiteta je oduvijek bio suprotna kvaliteti. Dobri 
moraju umrijeti jer su dobri, a zli jer su zli; preostaju 
osrednji. Naš Gospodin je o tom rekao: “Svijet ne 
mrzi njihova zla djela.” Ako je to vrijedilo za našega 
Gospodina, mora vrijediti i za nas, jer sluga nije iznad 
gospodara. 

Ako nas se kao strastvenih pobornika Božje stvari 
ljudi odriču, ne možemo reći da nas On, kojega su 
prvoga mrzili, nije na to upozorio. “Ako vas svijet 
bude mrzio, znajte da je mene mrzio prije vas. Da ste 
od ovoga svijeta, svijet bi ljubio svoje vlasništvo. Ali 
jer niste od ovoga svijeta, nego sam vas Ja odabrao, 
mrze vas ... ako su mene progonili, progonit će i vas 
... da bi se ispunila riječ zapisana u njihovu zakonu: 
mrzili su me bez razloga.” Kristovi apostoli nikada 
nisu obljubljeni, oni završavaju na križu. 

Unatoč tome moramo žeđati za pravdom i gorjeti 
za Božje kraljevstvo. Jer sve što je dobro, troši se i da¬ 
je se. Sunce je dobro i troši se dajući svjedo i toplinu. 
Cvijet je dobar i troši se dajući miris, životinje su ko¬ 
risne i daju sebe svaka na svoj način. Čovjek je dobar 
u sebedarju, Krist je dobar i iz Njega mora teći Nje¬ 
govo kršćanstvo, iz vatre Njegove ljubavi moraju vr¬ 
cati iskre, On mora rasplamsati vatru u srcima ljudi i 
mora govoriti o Onome koga ljubi, jer je Ljubav sama. 

Jaka ljubav očeličuje čovjeka za velika djela. Mjera 
za revnost s kojom privodimo duše Kristu, ujedno je 
mjera naše ljubavi. 

Želja za obraćenjem duša ne može se usporediti s 
oholom propagandom - radi se o težnji za savršenst- 

vom. Apostol želi ljude privesti Bogu iz posve drugih 
razloga nego što bi npr. neki trgovac želio povećati 
svoju prođu. 

Trgovac se služi reklamom da bi povećao svoj do¬ 
bitak. Krist privlači ljude da bi uvećao njihovu sreću. 
On hoće duše privesti Bogu kao što hoće da sunce 
sjaji, da cvijeće cvate i da janjići postaju ovce - jer to 
služi njihovom usavršavanju i zato njihovoj sreći. 

Olovka, koja je napravljena za pisanje, ne smije 
služiti za kopanje. Ptica, stvorena za letenje, ne smije 
zamijeniti svoje mjesto s krtom. Duši, određenoj za 
puninu života, ne smiju se podrezati krila, jer ona se 
ne smije ugušiti u mržnji i polovičnim istinama i oka¬ 
ljati svoju ljepotu. Ona mora postati savršenom, sje¬ 
diniti se sa životom i istinom, s ljubavi i ljepotom 
Božjom. 

Krist je apostol, jer On ljubi savršenost, cjelovitost, 
potpunost, sreću, jednom riječju: Boga. Zato je Nje¬ 
gova želja da svatko postane sličan Bogu i usmjeren 
prema Bogu. 

Ni jedna cijena nije previsoka da se postigne taj 
cilj, kako kaže sv. Pavao: “Što će nas odijeliti od lju¬ 
bavi Kristove? Žalost ili nesreća, glad ili golotinja, 
opasnost ili progonstvo ili mač? Ovako je pisano: 
poradi Tebe ubijaju nas svakoga dana, kao ovcu vode 
nas na klanje. Ali u svemu tome pobjeđujemo za volju 
Njemu, koji nas je ljubio. Znadem da nas ni smrt ni 
život, ni anđeli ni gospodstva ni vlasti, ni sadašnjost 
ni budućnost, ni noć ni visina ni dubina, ni ikoje stvo¬ 
renje ne bi moglo odijeliti od ljubavi Božje, koja je u 
Kristu Isusu, našemu Gospodinu.” 

Nije li upravo taj manjak naše revnosti za Božje 
stvari kriv što danas na licu naše zemlje ima toliko 
mržnje i neprijateljstva, ljubomore i rata? 

Uzmimo da na cijelom svijetu živi samo jedan čo¬ 
vjek koji vjeruje u Crkvu, koji prima sv. Pričest, koji 
priznaje primat Petrov i prisustvuje sv. misama. Uzmi¬ 
mo, nadalje, da će taj revni vjernik prve godine obra¬ 
titi jednog bezvjerca Kristu i Njegovoj Crkvi. Kad bi 
svatko od njih dvoje sljedeće godine obratio opet po 
jednog bezvjerca, bili bi u drugoj godini već četvero. 

U narednoj godini svako od njih četvero privelo 
bi opet po jednog bezvjerca Kristu. To bi na kraju 
treće godine bilo već osam konvertita. Ali nakon 30 
godina klečala bi već po crkvama 1 milijarda 73 
milijuna sedamsto četrdeset tisuća osamsto četrdeset 
i dva na pričesnim klupama i jeli Kruh života. 

To je strašna opomena, koja nam pokazuje kako 
smo teško zatajili u izvršivanju svoje dužnosti i širenju 
ljubavi i znanja o Kristu među ljudima. Zaboravljamo 
li da žeđa za pravdom spašava i našu vlastitu dušu? 
Nismo li ćuli riječi sv. Jakova, da će svatko tko i jed¬ 
noga grešnika svrati s krivog puta, spasiti svoju dušu 
od smrti i dati zadovoljštinu za mnoge grijehe? 

Zar nikada ne mislimo na to da će hladni gorjeti, 
a mlaki žariti kao baklje u noći, da nebesko kraljevstvo 
trpi silu i da se samo silom osvaja? Ako je tome tako, 
onda razumijemo zašto je Gospodin povikao: “Žedan 
sam!” No unatoč tome, mi mu pružamo ocat i žuč 
ravnodušnosti. 

Zato prestanimo s polovičnošću! Srca gore! Svijet 
zahtijeva svjedo. Zar ćete vi svoje svjetlo staviti pod 
stol? Zemlja zahtijeva začina, zar ćete vi soli oduzeti 

okus? Pogledajte ateiste, koji žeđaju za mirom a da 
to i ne slute. Gledajte mnoge ljude, koji si ne postav¬ 
ljaju višeg cilja u životu negoli životinje, čiji se život 
sastoji od jela i pila, spavanja i plijena. 

Sjetite se svih onih koji mrze dobro samo zbog 
svoje vlastite zloće. Oni nose u sebi čežnju za Bogom, 
ali skrivenu pod pepelom svoga života. Žive u strahu 
da kad bi Ga imali, ne bi pored Njega smjeli ništa 
posjedovati. 

Mi ćemo se u prvom redu moliti za one koji mrze 
vjeru i Boga. Oni čeznu za nečim što im svijet ne mo¬ 
že dati. Znali to ili ne, oni gladuju i žeđaju za Božjom 
pravdom. Ne smijemo ih mrziti, naprotiv, trebamo 
pobuditi u sebi prema njima milosrđe, jer oni 
propuštaju tako mnogo. 

Naše milosrđe prema njima moralo bi ići tako da¬ 
leko da nas potakne te sve poduzmemo kako bismo 
ih spasili od propasti. To je naša kršćanska dužnost, 
jer mi ne spašavamo svoju dušu samu, nego samo za¬ 
jedno s ostalima. 

Na sudnjem danu pitat će nas: Gdje su tvoja djeca? 
Ako budemo tada mogli pokazati na one koje smo 
spasili, ako budemo mogli pokazati i samo jednog 
bezvjerca kojeg smo učinili praktičnim katolikom, 
koji prima sv. Pričest, bit ćemo, mi koji gladujemo i 
žeđamo, nasićeni iz Božjih izvora. 

ŠESTA RIJEČ 
“Blaženi mirotvorci, 
jer će se sinovima Božjim zvati” 

"Svršeno je.” 

Na početku svoga javnog života propovijedao je 
Gospodin na brdu blaženstava: “Blaženi mirotvorci, 
jer će se sinovima Božjim zvati.” Na kraju Svoga ži¬ 
vota oživotvorio je to blaženstvo, kad je trijumfalno 
povikao: “Svršeno je!” 

Poput svih ostalih blaženstava stoji i ovo u očitoj 
suprotnosti s duhom svijeta, u kojemu pravda znači 
moć, a kreposti su prepiranje i agresivnost. To je još 
blago rečeno, jer u naše vrijeme razvio se svjetonazor 
kojemu je glavna zasada klasna borba. 

Nikada prije u cijeloj povijesti svijeta nije postojao 
politički sistem kojemu bi glavni motiv bila mržnja, 
a još manje da bi je i u djelo provodio. 

No o kakvom to miru govori ovo blaženstvo? Naj¬ 
bolje ga je razjasnio sv. Augustin: “Mir je mirovanje i 
rad.” 

On je mirovanje i rad u kome nema podjarmlji¬ 
vanja, nego je sve podčinjeno najvećem Dobru, Bogu. 
Zato su osjetila podložna razumu, razum vjeri, a 
čovjek Bogu, svome vječnom cilju i posljednjem sa¬ 
vršenstvu. To je temelj mira. 

To mirovanje u radu donio je Krist na zemlju već 
onda kad su anđeli prilikom Njegova rođenja pjevali: 
“Slava Bogu na visini, a na zemlji mir ljudima dobre 
volje.” On je zapovjedio svojim učenicima da održa¬ 
vaju mir među sobom, i kad uđu u koju kuću, da po¬ 
zdrave: “Mir kući ovoj.” 

Blaženstvo koje ovdje promatramo, blagoslivlja 
takve mirotvorce, a Kristove riječi nad Jeruzalemom 
sjećaju nas Njegove žalosti nad svima koji ne ljube 
mir: “Kad bi ti znao, i to ovoga dana, što je za tvoj 
mir, ali sada je to skriveno tvojim očima.” 

Kad su Krista u vrtu uhvatili, potegnuo je Petar 
mač i odsjekao uho sluzi velikog svećenika. Krist ga 
je ukorio riječima: “Vrati svoj mač u korice; jer svi 
koji se hvataju mača, od mača će i poginuti.” Uzeo je 
uho ranjenoga i vratio ga na njegovo mjesto, isci¬ 
jeđenog. 

Sutradan tjerali su ljudi u smrt svoga Otkupitelja, 
koji je došao propovijedati mir. Bio je to prvi svjetski 
rat. A prije nego što je Krist umro, zaključio je pos¬ 
ljednjim, mirotvornim riječima: “Svršeno je.” 

Što je svršeno? Rat je svršio. Rat protiv grijeha! 
Rat protiv zla! Rat protiv Boga! Svršeno je otkupi- 
teljsko djelo, sjedinjenje s Bogom. Krist je prepatio 
krunicu žalosnih otajstava i sada započinje slavna. 

Sve je bilo isplaćeno, sve do posljednjeg novčića i 
mirovni je ugovor potpisan: “Blaženi mirotvorci.” 
On je uspostavio mir i povikao u trijumfu: “Svršeno 
je!” Nije se radilo o primirju, nego o pobjedi, o dovr¬ 
šenom djelu, što je bilo učinjeno, nije se više moglo 
opozvati - mir s Bogom. 

Do sada smo govorili o miru koji je Krist donio 
na svijet. Sada ćemo promatrati poteškoće koje treba 
svladati. Krist je Knez mira. Tko se mača laća, od 
mača i pogiba; kraljevstvo koje je u sebi razdijeljeno, 
raspada se, a pozdrav uskrsnuća zove se PAX. Kako 
se to može složiti s riječima Kristovim: “Nemojte 
misliti da sam došao donijeti mir na zemlju. Nisam 

došao donijeti mir, nego mač.” “Nemojte misliti da 
sam došao donijeti slogu, ne, nego razdor. Od sada 
će od petero u kući troje biti protiv dvoje i dvoje pro¬ 
tiv jednoga. Otac će ustati na sina, a sin na oca, majka 
protiv kćeri, a kći protiv majke; svekrva protiv snahe, 
a snaha protiv punice. Tko nema mača neka proda 
haljinu i kupi mač”. 

Razjašnjenje tih prirodnih suprotnosti nalazimo u 
riječima koje je Krist u noći Posljednje večere uputio 
svojim apostolima; tu je ukazao na razliku između 
dvije vrsti mira. “Mir vam svoj dajem, ali ne dajem 
kao što ga svijet daje. Ovo sam vam rekao da imate u 
meni mir. U svijetu bit ćete žalosni. Ali imajte povje¬ 
renja, jer ja sam nadvladao svijet.” Njegov mir i mir 
svijeta nisu jedan te isti mir. 

Te nam riječi jasno otkrivaju da nam naš Gospodin 
nudi takav mir i utjehu kakve nam samo On može 
dati, mir koji proizlazi iz dobro uređene savjesti, iz 
pravednosti, iz ljubavi prema Bogu i prema bližnjemu. 
Blaženi mirotvorci, koji naviještaju i šire mir, jer će 
se zvati djecom Božjom. Svak će od njih vidjeti božan¬ 
ski znak, koji ih čini sličnima Bogu. 

Ali sve njih, koji ljube mir, koji slijede Njegove 
stope i svakim danom uzimaju svoj križ na sebe, koji 
ljube više Njega negoli svijet, koji su se svega odrekli 
da bi Njemu pripadali, koji se uzdaju u Providnost, 
koji djetinjski vjeruju i Krista ljube, i stoga čeznu za 
unutarnjim mirom svoje savjesti, koji može dati samo 
Bog - svijet će, iz svih tih razloga, mrziti. 

Siromašne duhom mrze oni koji misle samo na 
svoj interes. Laktaši i ljudi koji žele sebe istaknuti, 
gledaju na blage ljude kao na svoje neprijatelje. Oni 

koji gladuju i žeđaju za pravdom, osjećaju da ih rav¬ 
nodušni ljudi preziru. Nepomirljivi rugaju se milo¬ 
srdnima. Svijet sa svojim krivim mirom, koji proizlazi 
iz sebičnosti, ratuje s onima koji traže mir u savjesti. 

Tako će otac često mrziti sina koji bi radije postao 
svećenik nego trgovac; a majka će moguće mrziti kćer 
koja ide u samostan umjesto da se preda vrtlogu druš¬ 
tva. Nevjesta će mrziti svekrvu jer se ova zalaže za 
svetost braka. A svekrva nevjestu koja ide na misu, 
koja se raduje njezinoj istini i veseli euharističkom 
životu. To je smisao prispodobe o podijeljenoj kući. 

Neki mladić pohađa sveučilište. Njegovi mu ro¬ 
ditelji ne bi zamjerili kad bi se priključio kakvom ori¬ 
jentalnom kultu sunca, kad bi postao sljedbenik Bude 
ili Konfucija, ili sam osnovao neku novu vjeru. Ali 
ako bi se priključio Crkvi, digli bi na njega vatru. 

Zaista: “Nisam došao donijeti mir, nego rat” - ali 
Gospodin će utješiti mladića: rat će potrajati samo 
kratko. “U svijetu ćeš biti nesretan. Ali uzdaj se, Ja 
sam pobijedio svijet.” 

Knez mira donosi dakle rat - protiv krivog mira, 
koji je bez reda. Ako postoji nešto na svijetu čega se 
moramo bojati, onda je to opasnost krivog mira. I 
Krist je mogao sa svijetom sklopiti krivi mir. 

Nisu li Ga oni koji su Ga tjerali u smrt, pozivali da 
im se pridruži? Nisu li Mu dovikivali na Njegovo 
“Svršeno je”: “Neka sada siđe s Križa, da vidimo i 
vjerujemo.” Ili drugim riječima: Siđi dolje i sklopi 
krivi mir. Ti se pretvrdokorno pozivaš na prava Svoga 
nebeskoga Oca. Zauzeo si previše beskompromisan 
stav prema grijehu. Previše se intolerantno pozivaš 
na Svoje božanstvo. Zar ne vidiš kako Tvoja tvrdnja 


50 




da si Sin Božji i Otkupitelj svijeta, ruši ovaj svijet? 
Nisi li čuo kako Ti je jedan od sudaca jučer navečer 
rekao da jedan mora umrijeti da bi se narod umirio. 
Siđi dolje, sklopit ćemo mir. 

O da, da je sišao, bio bi sklopljen mir, ali krivi 
mir. Naš Gospodin ostao je na Križu dok sve nije iz¬ 
vršeno. On nije htio sklapati nikakve kompromise 
glede poslušnosti volji svoga Oca. Strahota grijeha 
nije se smjela umanjiti. 

Tako je ostao na križu i borio se protiv zla sve dok 
nije rat svršio; umirući vojnik koji se, premda mu 
nestaje snage, ustrajno bori dok ne izvojšti pobjedu. 
Stoga je mogao na kraju povikati: “Svršeno je!” 

I mi se moramo čuvati krivoga mira. Sa svih nas 
strana pozivaju da se pridružimo ligi za mir. Mi to ne 
smijemo, jer je to krivi mir. 

Time što odbijamo priznati taj krivi mir, što ne si¬ 
lazimo sa svojega križa i što nećemo da se pridružimo 
njihovu miru koji se temelji na nepravdi, privlačimo 
na sebe njihovu mržnju i osvetu. Ali mi ne možemo 
očekivati da svijet s nama drugačije postupa negoli s 
našim Gospodinom. 

Mir, to nama znači imati čistu savjest, a ne nika- 
kovu diktaturu; on za nas znači mir i red, a ne rušenje 
društva; on uključuje ljubav prema neprijatelju, a ne 
prezir; on počiva u duši, a ne u vanjskim znakovima. 

Moramo se čuvati krivog mira i ne smijemo prodati 
Gospodina za trideset srebrnjaka zato što nam nije 
donio bogatstvo. Ne smijemo Ga zatajiti pred ljudima 
ako bi nas koja služavka ismjehivala. Ne smijemo spa¬ 
vati u času pogibelji, a prije svega ne smijemo sići s 
križa, kad se mučimo istom dva sata i pedeset dvije 
minute. 

Moramo se oboružati da podnosimo prezir, zato 
što smo miroljubivi. Moramo biti pripravni izdržati 
mržnju svijeta, jer je Gospodin rekao da nas svijet 
mrzi poradi Njega. Moramo ostati dok sve ne bude 
izvršeno, pa makar nas ljudi oko nas krivo gledali. 

Ovaj život nije pobjeda, nego rat, a Bog mrzi mir 
kod onih koji su određeni za borbu. 

SEDMA RIJEČ 
“Blaženi žalosni , jer će se utješiti 
“Oče, u ruke Tvoje predajem Duh svoj.’* 

Na početku Svoga javnog života propovijedao je 
Gospodin na brdu blaženstava: “Blaženi žalosni, jer 
će se utješiti.” Na kraju Svoga javnog života na Kal¬ 
variji našao je ovu blaženu utjehu: “Oče, u ruke Tvoje 
predajem Duh Svoj.” 

Kao između svih ostalih blaženstava i svijeta, tako 
se i između ovoga blaženstva i svijeta otvara duboka 
provalija. “Jedite, pijte i veselite se, jer sutra moramo 
umrijeti.” Nikada neće svijet moći u žalosti vidjeti 
blagoslov, ona je za njega prokletstvo. Smijeh je zlato 
koje on traži, a žalost je neprijatelj kojeg izbjegava. 

Kao što svijet ne razumije križ, tako ne razumije 
ni žalost. Moderni se čovjek oboružava maskom rav¬ 
nodušnosti protiv žalosti koje mu nanosi njegov bliž¬ 
nji, i ne misli pritom da ga ta duhovna tupost može 
doduše poštedjeti mnogih boli, ali mu pored toga 
njegovu unutarnju boležljivost sve više povećava, dok 
nutrina napokon ne sagnjije i ne propadne. 

No, posve razumljivo, to ne smijemo shvatiti kao 
da je Krist ovim blaženstvom htio osuditi smijeh i 
veselje, a veličati žalost i suze. On je isto tako malo 
držao do filozofije tragizma kao i mi. Nije li korio 
farizeje kad su za posta mrštili svoja lica? Nije li 
Njegov apostol sažeo sumu Njegova života i Uskrs¬ 
nuća u jednoj riječi: “Veselite se”? 

Razlika između blaženstva svijeta (smijte se i svijet 
će se s vama smijati) i blaženstva Kristova (blaženi 
žalosni) sigurno nije u tome što bi nam svijet pružao 

smijeh, a Krist suze. U suštini uzev, uopće nam nije 
na izbor ponuđeno to, nego žalost na početku ili na 
kraju. Drugim riječima, da izaberemo hoće li prije 
doći na red smijeh ili suze. 

Gdje ćemo tražiti sreću, u vremenu ili u vječnosti? 
Oboje ne možemo imati. Hoćemo li se smijati na zem¬ 
lji ili na nebu? Oboje nije moguće. Hoćemo li se radije 
veseliti prije ili poslije smrti? Mi ne moramo trpjeti tu 
i tamo, ali ne možemo ni svoju plaću imati tu i tamo. 

Kako li je duboko tragična riječ, koju će naš Gos¬ 
podin na kraju vremena reći djeci ovoga svijeta: “Pri¬ 
mili ste plaću svoju.” 

Kojim ćemo putem, dakle, udariti? Kraljevskim 
putem križa, koji vodi do uskrsnuća i vječnog života, 
ili putem sebičnosti, koji vodi k vječnoj smrti? Prvi je 
put pun trnja, ali ako njime doista prođemo, završit 
će za nas u ružama. Drugi započinje u ružama, ali 
ako njime otiđemo, završit ćemo u trnju. 

Nije nam moguće slijediti oba puta, nije nam mo¬ 
guće izabrati si u oba svijeta što je najbolje, ne možemo 
ljubiti Boga i Mamona, ne možemo biti istovremeno 
živi i mrtvi. Nitko ne može služiti dvama gospo¬ 
darima; jednome ćemo služiti, a drugoga prezirati. 

Ako se spasimo na ovome svijetu, izgubili smo sebe 
u drugome životu; ali ako na ovome svijetu izgubimo 
život, bit ćemo spašeni na drugome. Tko u grijehu 
sije, žanje propast; tko u istini sije, žanje život vječni. 
Oboje nije istovremeno moguće. 

Čime dakle započeti, postom ili gozbom? - to je 
pitanje. Naš Gospodin započinje postom i završava 
svetkovanjem. Svijet započinje gozbom i završava ne¬ 
voljom. 

Jaz između ova dva životna nazora susrećemo na 
svakoj stranici evanđelja. Bogati rasipnik bio je bogat 
na zemlji, ali nakon smrti nije imao nijedne kapi 
hladne vode. Lazar, naprotiv, bio je na zemlji prosjak, 
ali u Abrahamovu krilu bio je bogataš. Gospodin je 
rekao: “Jao vama koji se sada smijete, jer ćete plakati 
i jaukati. Blaženi koji sada plaču, jer će se smijati.” 

Nije čudo što Krista, koji je zauzeo tako ekstreman 
stav prema zlu ovoga svijeta, nazivaju čovjekom boli, 
koji je u danima Svoga života na ovome svijetu glas¬ 
nim povicima i sa suzama molio Onoga koji bi Ga 
mogao spasiti od smrti, molio Ga je, i bio je uslišen 
zbog svoga strahopočitanja prema Bogu. 

Evanđelje nigdje ne spominje da bi se On ikada 
bio smijao, ali često čitamo da je plakao. Plakao je na 
grobu Svoga prijatelja Lazara, plakao je nad gradom 
koji Ga je trebao ubiti, suze su sjale na Njegovu bo¬ 
žanskom licu kad je protužio: “Jeruzaleme, Jeru- 
zaleme, koji ubijaš proroke i kamenuješ one koji su 
poslani k tebi; koliko sam puta htio skupiti djecu 
tvoju kao što kvočka skuplja piliće svoje pod krila, 
ali vi ne htjedoste.” 

Malo kasnije plakao je u vrtu krvavim suzama, 
kad su gorki valovi bola čitavog svijeta strujali kroz 
jedno jedino Srce. I tri sata krvario je na Križu, dok 
nije žalost njegova bila dovršena. 

Ali suze i boli nisu svršetak. One znače samo tre¬ 
nutačnu smrt, kao što i sjeme umire prije nego se 
razvije u cvijet i životnu raskoš. 

Nije li On rekao: “Blaženi koji plaču, jer će se 
smijati.” On je patio, a sada slavi svoju svetkovinu, 
podnosio je trnje, a sada nosi zlatni dijadem, žalostio 
se, a sada se raduje. 

Sada je ostvario blaženstvo žalosti i jakim glasom 
dovikuje s brda Golgote zadnje riječi što ih je kao 
patnik izgovorio na ovoj zemlji. Bile su to riječi trijum¬ 
fa i veselja: “Oče, u Tvoje ruke predajem Duh Svoj.” 
Takove riječi izgovara samo jaki, moćni. Nitko Mu 
nije oduzeo život. On ga je odložio slobodnom vo¬ 
ljom, i evanđelje nigdje ne kaže da je umro. 

Smrt nije došla k Njemu, on je pošao u susret njoj. 
Njemu nije smrt otvorila svoja vrata. On ih je sam 
otvorio, jer je znao kamo vodi put. 

Njegov zadnji čas nije bio kao kad se lađa otisne u 
besputno more na vožnju u nepoznate zemlje, pod 
nebom bez zvijezda. On je imao siguran put i cilj, 
znao je kuda i kamo ide. Prognani kralj vraća se kući. 
Izgubljeni sin dolazi natrag u kuću svoga Oca. Nebes¬ 
ka zvijezda koja je prije 33 godine započela svoju 
putanju da rasvijetli svijet, vraća se k Njemu, koji ju 
je poslao. Veliki kapetan našao je opet domovinsku 
obalu i donio je slavodobitne znakove svoje pobjede. 

Bolna otajstva su završena, sada počinju slavna. 
Da, doista “blaženi žalosni, jer će se oni utješiti”. 

Gospodin je dovršio patnju. Njegova žalost našla 
je utjehu. Ali kako je s nama? Koje ćemo blaženstvo 
mi odabrati? Hoćemo li sav smijeh izasmijati ovdje 
na zemlji, ili ćemo si nešto uštedjeti za vječnost? Ho¬ 
ćemo li sada bježati od križa, ili ćemo ga uzeti na 
leđa? Hoćemo li tako živjeti da na kraju mognemo 
reći: “Oče, u Tvoje ruke predajem duh svoj”? Onda 
moramo sada biti žalosni. Ali zašto? 

Ponajprije zato što će nam svijet donijeti žalosti 
ako odaberemo Otkupiteljeva blaženstva. Ako bude¬ 
mo blagi, pokušat će nas natjerati u srdžbu; budemo 

li milosrdni, predbacivat će nam da smo nepravedni; 
budemo li čista srca, vikat će da se pričinjamo sramež¬ 
ljivima. Gladni i žedni pravde, nećemo imati uspjeha. 
Mirotvorce, nazvat će nas kukavicama, siromahe u 
duhu, prezirati. 

Bol je posve prirodna posljedica kršćanske borbe 
sa zlom ovoga svijeta. Budući da smo odabrani od 
ovoga svijeta, svijet nas mrzi. Ali sluga nije veći od 
Gospodara, pa kad je On radi njih krvave suze lio, 
morat ćemo i mi plakati. 

Eto prvog uzroka naše žalosti; mi smo odabrali 
Čovjeka boli. Ali “blago vama, kad vas pogrde i pro¬ 
gnaju i sve zlo slažu protiv vas zbog mene. Veselite se 
i ldičite, jer je velika plaća vaša na nebesima.” 

Drugi uzrok naše žalosti jest duboka bol koju smo 
nanijeli Majci svojega Gospodina. Mi se ne možemo 
dosta nažalostiti što smo Njoj, koja je i naša majka, 
priredili toliku žalost. 

Mi smo Joj zadali bol; nema, naime, ni jednog 
zlog djela na ovome svijetu koje ne bi našlo svoju ne¬ 
vinu žrtvu. 

Grijeh utiskuje strahovito široke tragove. Kad baci¬ 
mo kamen u more, nastaju valovi, koji glatku povr¬ 
šinu mora mreškaju još i na najudaljenijim obalama. 
I Kalvarija je imala svoju nedužnu žrtvu, jedinu osobu 
koja nije ništa pridonijela da Gospodina razapnu na 
Križ i koja je mogla reći: “Nedužan sam za krv toga 
čovjeka.” Ta nedužna žrtva bila je Marija. 

Sto je učinila, čime je zaslužila sedam bodeža? Ka¬ 
kvo je zločinstvo počinila, da su joj oduzeli Sina? 
Ona nije ništa učinila, ali zato mi jesmo. Mi smo se 
ogriješili o njezina božanskog Sina, mi smo Ga osudili 
na križ i svojim grijesima ranili Nju. 

Njoj smo nanijeli najveću žalost, jer ona nije iz¬ 
gubila ni brata, ni sestru, ni majku, ni oca, pa ni sina 
- ona je izgubila Boga. Veće boli od te uopće nema. 

No najveći uzrok naše žalosti morale bi ipak biti 
one boli koje smo nanijeli Njemu samome. Da smo 
bili manje oholi, trnje bi Ga bilo manje izbolo. Da 
smo svoju gramzljivost bolje svladavali, ne bi Ga bili 
čavli u rukama tako pekli. Željezo Mu ne bi bilo tako 
duboko probilo noge da naše noge nisu išle putem 
grijeha, a Njegove usne ne bi bile popucale i isušile 
se da nismo izgovarali toliko oštrih riječi. Da nismo 
bili tako grešni, ne bi bila Njegova smrtna borba tako 
dugo trajala, a da smo više ljubili, ne bi se bila na 
Njega survala tako divlja mržnja. 

Između Njegova Križa i nas postoji posve osobna 
veza. Bune, nepravde i grijesi počinjeni u našem ži¬ 
votu sudjelovali su u raspeću. Mi ne možemo oprati 
svoje ruke u nevinosti, kao ni Pilat, koji ih je ispružio 
na podnevnom suncu i izjavio da nije kriv. 

Nije Njega ni toliko ranilo ni boljelo raspeće, ni 
Ana, ni Kajfa, ni krvnici, koji nisu znali što rade. Nisu 
Mu Njegovi neprijatelji zadali najveću bol. “Da su to 
učinili moji neprijatelji, mogao bih podnijeti.” 

Mi smo Mu priredili najveću bol, jer mi znademo 
što činimo. Mi smo kušali Njegovu slatkoću i lomili 
s Njime kruh. Učinio nas je Svojim pouzdanicima. 
Njemu, koji je došao iscijeliti slomljena srca, slomili 
smo srce. To je naša najveća žalost. 

Ali žalost još nije zdvojnost. Mi smo doista Krista 
pribili na Križ, ali ipak ima za nas oproštenje. “Oče, 
oprosti im.” Mi smo doista proboli Marijino srce, ali 
i to može biti oprošteno: “Sine, evo ti majke.” Suze 

u našim očima suše se na riječi: “Blaženi žalosni, jer 
će se utješiti.” 

Nemojte misliti, dakle, da blaženstvo žalosti uzdiže 
bol na prijestolje, ne, ono završava u trijumfalnom 
povratku k Ocu. Svi vi koji mjesecima i godinama le¬ 
žite razapeti bolima, ne zaboravite da će i za vas doći 
čas kada će vas skinuti s križa i kad će Spasitelj pro¬ 
matrati vaše ruke i noge da bi na njima našao znakove 
svojih rana. Po njima bit će nam određena vječna ra¬ 
dost. Jer ako Mu budemo sličili u svojem umiranju, 
bit ćemo Mu slični i u slavi. 

Svi vi, muževi i žene, braćo i sestre, koji ste izgubili 
svoje najmilije, mislite na to da je dobar Pastir svoje 
ovce poveo na zelene pašnjake da biste vi, druge ovce, 
slijedili svoje mile sve do u zagrljaj vječne ljubavi. 

Vi, čiji život sliči studencu suza prolivenih zbog 
grijeha, mislite na to da će vas poput krsne vode, ko¬ 
ja briše istočni grijeh, vaše suze oprati od grijeha koje 
ste počinili. Ne zaboravite da će doći dan kad će te 
suze sam Bog izbrisati. 

Vi, koji ste izgubili vjeru i koji se bojite ispovijedi, 
odviše kukavni da se Bogu bacite do nogu zamolite 
Ga za oproštenje, mislite na to da je i vaš strah žalost, 
jer vi ste bijedni u svom srcu. 

Vi ste slomili vlastito srce. Ali ne bojte se. Ponesite 
ga na nakovanj Kalvarije i stavite u vatru ljubavi. Tamo 
će zacijeljeti, i neće se nikad više trebati žalostiti. Jer 
srce koje sam Bog izliječi, ne pozna više boli, nego 
samo veselje. 

Svima vama koji ste žalosni, rekao je: “Blaženi, 
jer ćete se utješiti.” Vi ste postili s Kristom, sada ćete 
sjediti s Njime u slavlju. On ima mnogošto spremljeno 

za vas, jer kad je bio na zemlji, zadržao je nešto i 
spremio za one koji plaču. 

Ali, ispunivši vam vječnost ekstatičnom bestra- 
snom ljubavlju koja će značiti vrhunac svega bla¬ 
ženstva i krunu svega života, raspeće vašega života 
ništetnim učinit će - Njegov smiješak, što ga je tako 
brižno čuvao za vječnost i koji nebo istom čini nebom. 

NOVO KOD HKO SV. JERONIMA 





DOĐI DUŠE SVETI -pokornosti na čast Dubu Svetom. 
Tko je Duh Sveti? Poznajem li ga, častim li ga, utječem 
li mu se? Duh Šved u Svetom Pismu, što o Duhu Svetom 
naučava Katekizam Katoličke crkve. Djelovanje Duha 
Svetoga po sakramentima: Krštenja i Ftotvrde, himni, 
molitve, zazivi, devetnica, litanije, krunica i molitve sve¬ 
taca Duhu Svetomu. Cijena: 10,00 kn 

SVETI JUDA TADEJ 

Božji ga narod širom svijeta štuje i zaziva kao moćnog 
zagovornika i pouzdanog pomoćnika u velikim potre¬ 
bama i teškim nevoljama. Knjižica sadrži životopis, 
molitve, litanije, krunicu i poslanicu svetog Jude Tadeja. 
Cijena: 10,00 kn 

G. Cioffari: SV NIKOLA 
životopis, legende, štovanje i molitve 
Jedan od najomiljenijih kršćanskih svetaca na istoku 
i zapadu, zaštitnik pomoraca, putnika, djece, udava¬ 
ča, trgovaca... Cijena: 20,00 kn 

C. Gastaldi: TRINAEST UTORAKA SV ANTUNU 
Molitve i razmatranja pogodne za iskazivanje pobož- 
nosti i štovanja sv. Antunu kroz trinaest utoraka ili 
dana posvećenih njemu u čast. Cijena: 15,00 kn 

sv. Karlo Boromejski: DUHOVNI UGOVOR 
Svrha je ove knjižice koju je napisao sv. Karlo Boro¬ 
mejski "obogatiti dušu zaslugama za vječnost, ojačati 
je protiv đavolskih napasti u času smrti, osigurati od 
nepripravne smrti i učiniti je dionicom vječne sreće 
u nebu”. Ugovor i oporuka osobni su čin saveza s 
Bogom koji se pred raspelom sabrano pročita i vlas¬ 
toručnim potpisom potvrdi. Cijena: 10,00 kn 

KARMELSKI ŠKAPULAR - Evo znaka spasenja. 
“Evo znaka za tebe i povlastice za sve karmelićane: 
tko god umre u ovom odijelu bit će očuvan od vječ¬ 
nog ognja". - Obećanje Majke Božje sv. Šimunu Stočku. 
Cijena: 10,00 kn 









KRIŽNI PUT TROJICE BISKUPA 
Razmatranje za postaje Križnog puta trojice biskupa: 
Mije Škvorca, dr. Jožefa Smeja, Josipa Mrzljaka. 
Cijena: 20,00 kn 

Josip Kribl: SMISAO ŽIVOTA 
Knjiga poznatog katoličkog profesora i odgajatelja, 
govori o tajni života i smrti na jednostavan, nov i za* 
nimljiv način. Misli iznesene u ovoj knjizi vode nas 
kroz smisao i zagonetku života. Cijena: 25,00 kn 


Fulton J. Sheen: ŽENA - Marija iz Nazareta 
Izvrsno djelo glasovitog biskupa i televizijskog pro¬ 
povjednika Fultona J. Sheena o Majci Božjoj. 
Cijena: 30,00 kn 


Fulton J. Sheen: SEDAM POSLJEDNJIH RIJEČI 
Briljantno djelo glasovitog biskupa i televizijskog 
propovjednika Fultona J. Sheena govori nam o "Se¬ 
dam posljednjih riječi” našeg Otkupitelja upućenih 
s križa. Cijena: 20,00 kn 


Fulton J. Sheen: DUGA BOU 
Majci Boli kojoj Sedam riječi s križa bijahu kao sedam 
duginih boja s neba zalog svršetka potopa trpljenja u 
slavi uskrsloga Krista koji je Svjetlo svijeta. 

Cijena: 25,00 kn 


Wilfrid Stinissen: 

JA NE UMIREM, JA ULAZIM U ŽIVOT 
Ne govorimo rado o smrti. Iako nas prva pomisao 
na smrt prestraši, ne bi nas trebalo spriječiti da se 
približimo ovoj stvarnosti, kojoj smo svakim danom 
sve bliže. Autor nam želi ukazati da naše postojanje 
postaje mnogo bogatije ako se u životu naučimo živ¬ 
jeti u prijateljstvu sa smrću. Cijena: 35,00 kn 

Sv. Antun Padovanski 
PROPOVIJEDI 


Kapitalno djelo crkvenog naučitelja i 
velikog propovjednika prvi put i na hrvatskom jeziku. 
I. VRIJEME DOŠAŠĆA I BOŽIĆA - 60,00 kn 
U. KORIZMENO IVAZMENO VRIJEME - 70,00 kn 

U PRIPREMI: 

III. MARIJANSKE I SVETAČKE 
IV VRIJEME KROZ GODINU 


UPRAVO IZAŠLO IZ TISKA: 

Wilfrid Stinissen: VJEČNOST U VREMENU 
SVETA BRIGITA - životopis 
VJEČNA DEVETNICA - čudotvorna medaljica 


NARUDŽBE: 

Ćirilo - Metodska knjižara, Kaptol 29, Zagreb, 
tel-fax: 01/48-14-709; 

HKD sv. Jeronima, Trg kralja Tomislava 21, 
Zagreb; teL: 01/49-22-300 









“Blago siromasima u duhu; 
jer, njihovo je kraljevstvo nebesko! 

Blago tužnima; 

jer, oni će biti utjeleni! 

Blago krotkima; 

jer, oni će baštiniti zemljuI 

Blago žednima i gladnima pravednosti; 

jer, oni će biti nasićenil 

Blago milosrdnima; 

jer, oni će postići milosrđeI 

Blago čistima srcem; 

jer, oni će Boga gledatil 

Blago mirotvorcima; 

jer, oni će biti nazvani sinovima Božjiml 

Blago progonjenima zbog pravednosti; 

jer, njihovo je kraljevstvo nebesko! 

Blago vama k a d vas budu grdili, pro¬ 
gonili i protiv vas lažno govorili svaku 
vrstu opačine zbog mene I Radujte se i 
kličite od veselja, jer vas čeka velika na¬ 
grada na nebesima! Jer, tako su progonili 
i proroke k°j* su živjeli prije vas.” 

Mi 5.3-11 














